text:
---------------> IMAH PANGANCIKAN RAGA, BASA PANGANCIKAN RASA, SUNDA PENGANCIKAN KULA<----------------- SUKABUMI : Jalan Pelabuhan Gang Sejahtera IV No. 44 CIPOHO-SUKABUMI 43142 PROPINSI JAWA BARAT, (ALAMAT SEKARANG DI BENGKULU : Jalan Batang Hari VI NO. 8 KUALA ALAM - PADANG HARAPAN - KOTA BENGKULU - PROVINSI BENGKULU
Rabu, 11 November 2009
Koleksi SMS Lebaran Idul Fitri Ku Bahasa Sunda
Bilih aya dulur boh wargi nu meryogikeun Short Message Service atanapi SMS Boboran Shiam dina Bahasa Sunda , sim kuring seja posting Koleksi SMS Lebaran Idul Fitri Ku Bahasa Sunda , pikeun tali paranti anu dikumpulkeun tina koleksi pribadi kintunan para wargi ka HP jisim abdi ditambih copy paste ti blog para wargi.
Kanu peryogi mangga di copy , sareng bilih bade nyobi nambihan koleksi , mangga diantos pisan pedar bae di kolom komentar ulah disimpen dina ati , langkung sae di bagi-bagi. Teu hilap Weninggalih nu dipamrih, jembar panalar nu diteda, kana laku nu teu luyu, kana lampah anu salah .. bilih basa dina blog para wargi ka copy paste tanpa widi.
Buat sobat yang mau nambahin SMS dalam bahasa apa saja silahkan masukan pada kolom komentar , mari kita sharing dan merasakan indahnya berbagi , bila sobat memerlukan Kumpulan SMS Ramadhan dan Ucapan Selamat hari raya idul Fitri dalam Bahasa Indonesia dan Inggris ada disini .
Mangga nyanggakeun Koleksi SMS Lebaran Idul Fitri Dalam Bahasa Sunda mugi katampi.
1.
Niti wanci nu mustari , ninggang mangsa nusampurna , dina Idul Fitri anu ieu.. hayu urang sami-sami ngabersihkeun rereged ati.. tina khilaf sinareng dosa.. Taqqobalallahu minna wa minkum, Shiyamana wa shiyamakum.
2.
Bilih aya tutur saur nu teu kaukur, reka basa nu pasalia, laku lampah nu teu merenah, wilujeng boboran shiam neda sih hapunten tina samudaya kalepatan lahir sinareng bathin.
3.
Sadaya jalmi tiasa ngiring lebaran....... tapi teu sadaya jalmi tiasa ngiring Idul Fitri.... mugi urang kalebet jalmi nu tiasa ngiring Idul Fitri..... wilujeng boboran shiam 1430 H. Hapunten samudaya kalepatan.
4.
Laligarna tarate dina talaga hate. nyambuangna seungit malati nu ligar dina taman ati janten ciciren lubarna kalepatan antawis urang. Wilujeng boboran shiam 1430 H. Taqqobalallahu minna wa minkum, Shiyamana wa shiyamakum.
5.
Batin nu usik nyaliksik diri, bilih kasabit kaciwit ati, karumpak ungkara basa, kadudut kalindu qalbu,mugia rido galih jembar pangampura tina samudayaning kalepatan. wilujeng boboran shiam 1430 H. Hapunten samudaya kalepatan.
6.
Ngahaturakeun wilujeng boboram shiam 1 syawal 1430 H, bilih kantos nyungkelit dina ati, tugenah dina manah, kasiku catur, katajong omong ku pribados, mugi ridho ngahpunten samudaya kalepatan.
7.
Bilih aya langkung saur bahe carek , Kaciwit kulit kabawa daging, Tunggul dirurut catang dirumpak, Nyungkelit ati teugeunah manah, Mudut pangampura , Wilujeung boboran shiam 1430 H
8.
Wening galih nu dipamrih , Jembar manah nu dipilampah , Wilujeng boboran shiam 1428H,
kalayan neda pangapunten tina samudayaning kalepatan
9.
Sugrining runtah kalepatan dina manah , nyeuri peurihna ati sanubari , mugia lubar ku silaturahmi,
Wilujeng boboran shiam 1430 H . Taqobalallahu minaa waminkum
10.
Sanajan raga paanggang, teu bisa amprok dampal panangan ,
Ngan saukur bisa ngirim surat, chating jeung SMSsan
Kalayan dibarengan ku kaikhlasan, neda dihapunten samudaya kalepatan
Wilujeng Boboran Syiam 1430 H
11.
Kedaling rasa nu pinuh ku bangbaluh hate, urang lubarkeun, ngawengku pinuh ku nyuuh,
meungpeung wanci can mustari., Neda dihapunten kana samudaya kalepatan,
bilih kantos nyungkelit dina ati, kasiku catur, katajong omong dina cariosan anu matak ngarahetkeun kana manah, kumargi urang mah teu tiasa lumpat tina kalepatan sareng kakhilafan. Sim kuring ngahaturkeun Taqabalallahu Minna Wa Minkum, Wilujeung Boboran Shiam 1430 H
12.
Weninggalih nu dipamrih, jembar panalar nu diteda, kana laku nu teu luyu, kana lampah nu sulaya.. Wilujeng boboran shiam 1430 H. Taqqobalallahu minna wa minkum, Shiyamana wa shiyamakum
13.
Wening galih nu dipamrih jembar manah nu diseja mugi agung cukup lumur neda kana samudaya kalepatan lahir tumakaning batin, wilujeng boboran siam
14.
Mugi cukup lumur jembar pangampura bilih aya bobo sapanon carang sapakan neda dihapunten samudaya kalepatan. wilujeng boboran siam
15.
Bersih galih nu diperedih, leah mana nu diseja, dina ieu fitri kiwari, wanci nu mustari susuci diri nyanggakeun hapunten nukasuhun
16.
Nyucruk laku sunah Rasul, mapay lacak agama islam, gema takbir nu agung dipungkas kutali
silaturahim neda pangampura kasadayana wilujeng boboran shiam 1430 H
17.
Jatidiri anu suci rasa jiwa nu tanpa noda , mugia sing ngajadi disarengan ku iman taqwa, nuantukna nunda kanyaah, nyimpen kadeudeuh, silih hampura kapapada jalma, panuhun sihapunten sadaya . Taqqobalallahu minna wa minkum, Shiyamana wa shiyamakum
18.
Kaluluputan kalelepatan simkuring saparakanca, wilujeng boboran siam nyuciken diri ka Illahi, hampura diri ka gusti nu maha suci, mugia dina ieu fitri, sungkem diri ngajadikeun jalmi nu fitri, wilujeng boboran Boboran Shiam 1430 H.
19.
Nitih wanci nu mustari ninggang mangsa nu utama, nyucikeun panyakit ati, balik diri kanu suci hapunten samudaya kalepatan lahir sinareng batin. wilujeng boboran siam.
20.
Tina weningna ati nu surti, tina mumunggang rasa nu ageung rumasa, bilih aya tutur saur nu teu kaukur, aya lampah nu teu merenah, tur lisan nu ngaraheutkeun manah, neda pangapunten lahir tumekaning batin, mugi luntur qolbu jembar pangampura. Wilujeng boboran siam 1430 H. Taqobalallohu mina waminkum siamana wasiamakum, minal ‘aidin walfaizin.
21.
Mipit amit seja nurih kapeurih ati, malah mandar lubar akar-akar angkara na satungkebing rasa. Ngala menta galura pangampura tina sagala lalampahan tur rumpaka nu ngagelar raheut manah. taqoballhu minnawmnkum,taqobalahuyakarim.
22.
Bilih aya luhur saur bahé carék, tutur nu teu kaukur, laku-lampah nu teu merenah dugi ka ngaraheutkeun manah, di bulan nu pinuh barokah ieu hayu urang silih lubarkeun silih hapunten lahir batin, hayu urang mapag 1 Syawal 1429 H ku kabungahan tur kaikhlasan.
23.
Harta paling berharga adalah sabar, teman paling setia adalah amal, ibadah paling indah adalah ikhlas, harga diri paling tinggi adalah iman, dan pekerjaan paling berat adalah memaafkan. maaf untuk lisan yang tak terjaga, hati yang yang berprasangka, janji yang terabaikan dan sikap yang pernah menyakitkan. Taqobalallohu minna waminkum syimana wa shiyamakum. Minal aidzin wal faidzin.
24.
Ti Lahir dugi ka Bathin.. Pamundut nu kapihatur , ligar manah ku kaikhlasan , tiasa ngalubarkeun, tina sanes kanten samudaya kalepatan, inggis catur teu kaukur , lampah lali nincak salah , neda sihapuntenna. Wilujeng boboran shiam 1429 H
25.
Wilujeng boboran siam 1429. Minal aidin wal faizin. Mugi barokah Ramadhan nuyun lakuning lampah urang dina enggoning nyorang sawelas sasih anu bakal karandapan.
26.
Taya basa nu bisa direka, taya saur nu bisa jadi pangjajap catur, lintang ti kedalna ucapan “wilujeng boboran shiam” neda dihapunten lahir tumekaning batin.
27.
Bilih kantos kasisit sebit kana ati, kapancah kaléngkah ucap, kajenggut kababuk catur, tawakufna nu kasuhun. Hapunten sadaya kalepatan.wilujeng boboran
28.
Ngeunteung na raga katineung, nyaliksik diri ngarampa dada bari reureuh milang dosa, breh bulan pangharepan geus lekasan poe fitri nembongan. Neda sihapunten
29.
Najan panangan teu amprok, basa teu nyapa, raray teu tepang. hate sanubari meredih kedah silih bebaskeun, diri silih sucikeunn, mudah2an urang sadayana janten jalmi nu taqwa.amin
30.
Mipit amit seja nurih kapeurih ati, malah mandar lubar akar-akar angkara na satungkebing rasa. Ngala menta galura pangampura tina sagala lalampahan tur rumpaka nu ngagelar raheut manah. taqoballhu minnawmnkum,taqobalahuyakarim
Sakali deui bilih aya nu bade nambihan Koleksi SMS Lebaran Idul Fitri Ku Bahasa Sunda.. mangga diantos.. cag ah


c: text/html

text:
Meunang wawaran (notifikasi) ti WordPress, cenah mah anu ngokolakeun ieu blog téh geus nincak kana taun kalima. Hartina geus lima taun ngageugeuh mandala WordPress-na. Tapi lamun disaliksik deui mah, lima taun téh lain umur blog Kampung Ciburuan ieu, tapi blog anu pangheulana dijieun ku akun anu nyieun blog Kampung Ciburuan. Da pedalan munggaran blog Kampung Ciburuan mah dina ping 29 Séptémber. Sabulanan deui kana nincak lima taunna téh.
Sanajan kitu teu nanaon, ieu mah minangka pangéling-ngéling waé yén ieu blog téh sakeudeung deui arék nincak lima taun. Mugia waé ka hareupna ieu blog téh beuki rempeg deui ku pedalan anu leuwih hadé pikeun ngeusian widang tutulisan dina Basa Sunda di mandala maya. Mugia ku nyampakna ieu blog téh bisa jadi hiji bacaan pikeun anu ngahaja ngalongok ka ieu blog atawa kasasar anjog ka ieu blog. Utamana pikeun anu medalkeunana sorangan.
Hatur nuhun pisan ka anu kungsi ngalongok ieu blog, mugia waé aya mangpaatna.

robotstxt: allowed

filter: keep


text:
CERPEN Sunda: Gadis Leutik Anu Geulis
Carita ngeunaan saurang gadis leutik anu geulis anu ngabogaan sapasang bal panon anu éndah sarta haté anu lugu polos. Manéhna nyaéta saurang yatim pahatu sarta ngan sempet hirup di dunya ieu salila dalapan warsih. Hiji kecap pamungkas anu manéhna tinggalkeun nyaéta 'kuring kungsi datang sarta kuring pohara penurut'.Anak ieu rela melepaskanpengobatan, padahal saméméhna manéhna geus ngabogaan dana pengobatan saloba 540.000 dolar anu dipibanda ti perkumpulan urang Chinese sakumna dunya. Manéhna ngabagi dana kasebut jadi tujuh bagian,yang dibagikeun ka tujuh anak leutik anu ogé keur bajoang nyanghareupan pati, sarta manéhna rela ngalaan pengobatannya.Kitu lahir manéhna geus henteu nyaho saha kolot kandungnya. Diahanya ngabogaan saurang papa anu mengadopsinya.Papanya berumur 30 warsih anu bertempat cicing di propinsi Shecuan kacamatan Suang Liu, dayeuh Sang Xin Zhen Yun Enya Chun Er Cu.Alatan miskin, mangka salila ieu manéhna henteu manggihan pasangan hirupna. Lamun masih kudu mengadopsi anak leutik ieu, meureun euweuh deui jelema anu daék dilamar kuna.Dina tanggal 30 Nopémber 1996, tgl 20 bln 10 imlek, nyaéta waktu di mana papanya manggihan anak leutik kasebut diluhur hamparan jukut, disanalah papanya manggihan saurang orok leutik anu keur kedinginan. Dina waktu manggihan anak ieu, di hariguna aya selembar kartu leutik ditulis, 20 Nopémber jam 12. Nempo anak leutik ieu ceurik jeung sora tangisannya geus mimitian melemah,papanya mikir lamun euweuh jelema anu nengetanana, mangka iraha waé orok ieu bisa maot. Kalayan beurat haté papanya memeluk orok kasebut, kalayan menghela nafas sarta ngomong, "Kuring dahar naon, mangka manéh ogé milu naon anu kuring dahar". Saterusna papanya méré manéhna ngaran Yu Yuan.Ieu téh carita saurang nonoman anu tacan nikah anu membesarkan saurang anak, euweuh ASI sarta ogé henteu sanggup meuli susu bubuk, ngan sanggup méré dahar orok kasebut denganair tajin (cai béas). Mangka ti leutik anak ieu tumuwuh jadi lemah sarta gering- sakitan. Tapi anak ieu pohara penurut sarta pohara patuh. Usum silih baganti, Yu Yuan ogé tumuwuh sarta nambahan badag sarta ngabogaan kepintaran anu rongkah. Para tatangga mindeng muji Yu Yuan pohara singer sanajan ti leutik mindeng ririwit sarta maranéhanana pohara mikaresep Yu Yuan.Ditengah sieun sarta kahariwang papanya, Yu Yuan anca-anca tumuwuh dewasa. Yu Yuan anu hirup dina kesusahan memang luarbiasa.Mimitian ti umur lima warsih, manéhna geus mantuan papa mengerjakan pakasaban imah, kukumbah baju, masak sangu, sarta motong jukut.Saban hal manéhna kerjakan kalayan alus. Manéhna sadar manéhna béda jeung barudak séjén. Barudak séjén ngabogaan sapasang kolot,sedangkan manéhna ngan ngabogaan saurang papa. Kulawarga ieu ngan ngandelkeun manéhna sarta papa anu silih menopang. Manéhna kudu jadi saurang anak anu penurut sarta henteu kaci nyieun papa jadi hanjelu sarta ambek. Dina waktu manéhna asup sakola dasar, manéhna sorangan geus pohara mengerti, kudu giat diajar sarta jadi jawara disakola.Ieu pisan anu bisa nyieun papanya anu henteu berpendidikan jadi reueus di désana.Manéhna henteu kungsi nguciwakeun papanya, manéhna ogé bernyanyi pikeun papanya. Saban hal anu lucu anu lumangsung di sakolana diceritakan ka papanya. Sakapeung manéhna bisa bangor kalayan ngaluarkeun soal-soal anu hésé pikeun menguji papanya. Unggal nempo senyuman papanya, manéhna ngarasa sugema sarta bagja.Sanajan henteu kawas barudak séjén anu ngabogaan mama, tapi bisa hirup bagja kalayan papa, manéhna geus pohara berbahagia.Mimitian ti bulan Méi 2005 Yu Yuan mimitian ngalaman mimisan. Dina hiji isuk-isuk waktu Yu Yuan keur kukumbah beungeut, manéhna nyadar yén cai kumbah beungeutna geus pinuh jeung getih anu tétéla asalna ti irungna. Kalayan sagala rupa cara henteu bisa ngeureunkeun pendarahan kasebut ku kituna papanya mawa Yu Yuan ka puskesmas désa pikeun disuntik. Tapi hanjakalna ti urut suntikan éta ogé ngaluarkeun getih sarta henteu daék ngandeg.
Di pingpingna mimitian padamucunghul bintik- bintik beureum. Dokter kasebut ngusulkeun papanya pikeun mawa Yu Yuan ka imah gering pikeun dipariksa.Kitu anjog di imah gering, Yu Yuan henteu meunangkeun nomer alatan antrian geus panjang. Yu Yuan ngan bisa diuk sorangan di kurs iyang panjang pikeun nutupan irungna.Getih anu kaluar ti irungna lir cai anu terus mengalirdan memerahi lanté. Alatan papanya ngarasa henteu ngeunah saterusna nyokot hiji baskom leutik pikeun nandéan getih anu keluardari irung Yu Yuan. Henteu nepi ka sapuluh menit, baskom anu leutik kasebut geus pinuh ngeusi getih anu kaluar ti irung Yu
Yuan.Dokter anu nempo kaayaan ieu buru-buru mawa Yu Yuan untukdiperiksa. Sanggeus dipariksa, dokter nyatakeun yén Yu Yuan kakeunaan Leukimia ganas. Pengobatan panyakit kasebut pohara mahal anu merlukeun waragad sagedé $ 300.000. Papanya mimitian cemas nempo anakna anu terbaring lemah di ranjang. Papanya hanyamemiliki hiji niat nyaéta nyalametkeun anakna. Kalayan sagala rupa cara meminjam duit ka sanak baraya sarta réncang sarta tétéla, uangyang terkumpul sangatlah saeutik. Papanya pamustunganana nyokot kaputusan pikeun ngajual imahna anu mangrupa harta satusatunya. Tapi alatan imahna teuing, dina waktu anu singget henteu bisa manggihan saurang pembeli. Nempo panon papanya anu hanjelu sarta damis anu beuki poé beuki begang, dina haté Yu Yuan ngarasa hanjelu.Dina hiji poé Yu Yuan metot leungeun papanya, cai panon ogé nyérélék dibasa kecap-kecap tacan sempet terlontar. "Papa, kuring hayang mati". Papanya jeung tetempoan anu reuwas nempo Yu Yuan,"Kamu kakara berumur 8 warsih naha daék mati?". "Kuring nyaéta anak anu dipungut, kabéh jelema ngomong nyawa kuring teu berharga,tidaklah cocog kalayan panyakit ieu, biarlah kuring kaluar ti imah gering ieu."Dina tanggal 18 Juni, Yu Yuan ngawakilan papanya anu henteu mikawanoh hurup, nandatanganan surat katerangan pelepasan perawatan. Anakyang berumur dalapan warsih éta ogé mengatur sagala hiji hal yangberhubungan kalayan pemakamannya sorangan. Poé éta ogé sanggeus balik ka imah, Yu Yuan anu saprak leutik henteu kungsi ngabogaan paménta, poé éta ménta dua permohonan ka papanya. Diaingin maké baju anyar sarta berfoto. Yu Yuan ngomong kepadapapanya, "Sanggeus kuring euweuh, lamun papa sono kana kuring lihatlah poto ieu".Poé kadua, papanya ngajurung bibi marengan Yu Yuan indit ka dayeuh sarta meuli baju anyar. Yu Yuan sendirilah anu milih baju anu dibeulina. Bibina memilihkan hiji rok anu boga warna bodas dengancorak bintik-bintik beureum. Kitu mecakan manéhna henteu rela ngalaanana. Saterusna maranéhanana tiluan anjog di hiji studio poto.Yu Yuan saterusna maké baju anyarna kalayan pose sageulis meureun bajoang pikeun kéom. Kumaha ogé manéhna usaha kéom, dina pamustunganana ogé henteu bisa nahan cai panonna anu nyérélék kaluar.Lamun lain alatan saurang wartawan Chuan Yuan anu digawé disurat béja Cheng Du Wan Bao, Yu Yuan baris kawas selembar daun anu ucul ti tangkal sarta leungit ditiup angin. Sanggeus nyaho kaayaan Yu Yuan ti imah gering, Chuan Yuan saterusna nuliskeun hiji laporan, nyaritakeun carita Yu Yuan sacara rinci. Carita ngeunaan anak anu berumur 8 warsih mengatur pemakamannya sendiridan pamustunganana menyebar ka sakumna dayeuh Rong Cheng.Loba jalma-jalma anu tergugah ku saurang anak leutik yangsakit ieu, ti puseur dayeuh nepi ka hiji nagara komo nepi ka kasakumna dunya. Maranéhanana ngirim surélék ka sakumna dunya pikeun menggalang dana pikeun anak ieu. Dunya anu tengtrem ieu jadi sora panggero anu pohara kuat pikeun saban jelema. Ngan dina waktu sapuluh poé, ti perkumpulan urang Chinese di dunya waé geus ngumpulkeun 560.000 dolar. Waragad operasi ogé geus tercukupi.Titik kahirupan Yu Yuan sakali deui dihidupkan ku asih kaasih kabéh jelema. Sanggeus éta, émbaran penggalangan dana dieureunkeun tapi dana terus nyérélék ti sakumna dunya. Dana ogé geus sadia sarta para dokter geus aya pikeun mengobati Yu Yuan. Satudemi hiji gerbang kasulitan pengobatan ogé geus diliwatan. Kabéh jelema nungguan poé suksésna Yu Yuan. Aya saurang réncang di surélék komo nulis, "Yu Yuan, anaking anu tercinta. Kuring ngarep-ngarep kesembuhanmu sarta kaluar ti imah gering. Kuring mendoakanmu gancang balik ka sakola. Kuring mendambakanmu bisa tumuwuh badag sarta cageur.Dina tanggal 21 Juni, Yu Yuan anu geus ngalaan pengobatan sarta nungguan pati pamustunganana dibawa balik ka puseur dayeuh. Dana anu geus terkumpul, nyieun jiwa anu lemah ieu ngabogaan harepan sarta ékol pikeun terus tahan hirup. Yu Yuan pamustunganana narima pengobatan sarta manéhna pohara nalangsara di jero hiji panto kaca tempat manéhna berobat. Yu Yuan saterusna ngagolér di ranjang pikeun diinfus. Ketegaran anak leutik ieu nyieun kabéh jelema kataji dinana.Dokter anu nungkulan manéhna, Shii Min ngomong, dina lalampahan prosés tatamba baris ngadatangkeun seueul anu pohara hébat.Dina permulaan tatamba Yu Yuan mindeng sakali utah. Tapi Yu Yuan henteu kungsi humandeuar. Dina waktu mimiti ngalakonan pamariksaan sumsum tulang tukang, jarum suntik ditusukkan ti hareup hariguna, tapi Yu Yuan henteu ceurik sarta ogé henteu ceuceuleuweungan, komo henteu meneteskan cai panon. Yu Yuan ti lahir nepi ka maut mapag henteu kungsi meunang kaasih nyaah saurang ibu. Dina waktu dokter Shii Min nawarkeun Yu Yuan pikeun jadi anak perermpuannya, cai panon Yu Yuan ogé nyérélék teu terbendung.Poé kadua waktu dokter Shii Min datang, Yu Yuan kalayan éra-éra ngagero jeung sebutan Shii Mama.Kahiji kalina ngadéngé sora éta, Shii Min reuwas, sarta saterusna kalayan kéom sarta némbalan, "Anak anu alus". Kabéh jelema mendambakan hiji keajaiban sarta nungguan momen di mana Yu Yuan hirup sarta sembuh balik. Loba masarakat datang pikeun menjenguk Yu Yuan sarta loba jelema nanyakeun béja Yu Yuan ti surélék.Salila dua bulan Yu Yuan ngalakonan tatamba sarta geus bajoang moncor salapan panto maut. Kungsi ngalaman pendarahan dipencernaan sarta sok salamet ti musibah. Nepi ka pamustunganana getih bodas ti awak Yu Yuan geus bisa terkontrol. Kabéh orang-orangpun nungguan béja alus ti kesembuhan Yu Yuan.Tapi éfék gigireun / sabeulah anu dikaluarkeun ku ubar-ubar tatamba sangatlah pikasieuneun, sumawona dibandingkeun jeung barudak leukemia anu séjén fisik Yu Yuan laér pohara lemah. Sanggeus ngaliwatan operasi kasebut fisik Yu Yuan beuki lemah. Padatanggal 20 Agustus, Yu Yuan nanya ka wartawan Fu Yuan,"Tante, naha maranéhanana daék nyumbang dana pikeun kuring?". Wartawantersebut némbalan, "Alatan maranéhanana kabéh nyaéta jelema anu baikhati". Yu Yuan saterusna ngomong, "Tante, kuring ogé daék menjadiorang anu alus haté".Wartawan éta ogé némbalan, "Manéh memang jelema anu alus. Jelema alus kudu silih mantuan ambéh bisa robah jadi semakinbaik".Yu Yuan ti handap bantal saréna nyokot hiji buku, dandiberikan ka ka Fu Yuan. "Tante ieu téh surat wasiat kuring."Fu Yuan reuwas pisan, muka sarta nempo surat kasebut. Ternyatayu Yuan geus mengatur ngeunaan pangaturan pemakamannya sorangan.Ieu téh saurang anak anu berumur dalapan warsih anu sedangmenghadapi hiji pati sarta diluhur ranjang nulis tilu halamansurat wasiat sarta dibagi jadi genep bagian, jeung bubuka,tante Fu Yuan, sarta dipungkas kalayan salamet ancik tante Fu Yuan.Dina hiji artikel éta ngaran Fu Yuan mecenghul tujuh kali sarta masihada salapan sebutan singget tante wartawan. Ditukang aya enambelas sebutan sarta ieu téh kecap sanggeus Yu Yuan maot. Diajuga hayang nyatakeun hatur nuhun sarta salamet ancik kepadaorang- jelema anu salila ieu geus nengetan manéhna liwat suratkabar. "Nepi ka tepung tante, urang paamprok deui dina ngimpi. Tolongjaga papa kuring. Sarta saeutik ti dana pengobatan ieu bisadibagikan ka sakola kuring. Sarta katakan ieu ogé dina pemimpinpalang beureum.Sanggeus kuring maot, waragad pengobatan éta dibagikeun kepadaorang- jelema anu gering kawas kuring. Kajeun maranéhanana lekas sembuh".Surat wasiat ieu nyieun Fu Yuan henteu bisa nahan ceurik yangmembasahi damisna. "Kuring kungsi datang, kuring pohara patuh",demikianlahkata-kata anu kaluar ti biwir Yu Yuan. Dina tanggal 22 Agustus,karena pendarahan di pencernaan ampir hiji bulan, Yuyuan henteu bisa dahar sarta ngan bisa ngandelkeun infus untukbertahan hirup. Mula-mulanya usaha maok dahar, Yu Yuanmengambil mie instant sarta ngadaharna. Hal ieu nyieun pendarahandi pencernaan Yu Yuan beuki parna. Dokter sarta perawat punsecepatnya méré pertolongan darurat sarta méré infus dantransfer getih sanggeus nempo pendarahan Yu Yuan anu sangathebat. Dokter sarta para perawat ogé milu ceurik. Kabéh orangingin mantuan meringankan pederitaannya. Tapi tetep henteu bisamembantunya.Yu Yuan anu geus nalangsara alatan panyakit kasebut akhirnyameninggal kalayan tenang. Kabéh jelema henteu bisa narima kenyataanini nempo malaékat leutik anu geulis anu suci lir airsungguh geus indit ka dunya séjén. Di kacamatan She Chuan, sebuahemail ogé dipinuhan tangisan menghantar kepergian Yu Yuan. Banyakyang ngirimkeun kedalan turut berduka cita kalayan karangan bungayang ditumpuk saluhur gunung. Aya saurang nonoman ngomong denganpelan "Anak leutik, manéh sabenerna nyaéta malaékat leutik diataslangit, kepakkanlah kadua jangjang anjeun. Terbanglah....." demikiankata-kata ti saurang nonoman kasebut.Dina tanggal 26 Agustus, pemakaman Yu Yuan dilaksanakeun waktu hujangerimis. Di hareup imah duka, loba jalma-jalma nangtung danmenangis nganteur kepergian Yu Yuan. Maranéhanana nyaéta papa mama Yuyuan anu henteu dipikawanoh ku Yu Yuan sawaktu hirupna. Demi Yu Yuanyang nalangsara alatan leukemia sarta ngalaan pengobatan demiorang séjén, mangka datanglah papa mama ti sagala rupa wewengkon yangdiam-diam nganteurkeun kepergian Yu Yuan. Di hareup kuburannyaterdapat selembar poto Yu Yuan anu keur seuri. Diluhur batunisannya ditulis, "Kuring kungsi datang sarta kuring pohara patuh" (30Nopémber 1996 - 22 Agustus 2005). Sarta ditukangeunana terukir perjalanansingkat riwayat hirup Yu Yuan.Dua kalimah pamungkas nyaéta diwaktu manéhna masih hirup geus menerimakehangatan ti dunya. Luyu talatah ti Yu Yuan, sésa dana540.000 dolar kasebut disumbangkan ka barudak penderitaleukimia séjénna. Tujuh anak anu narima bantuan dana Yu Yuanitu nyaéta:Shii Li, Huang Zhi Qiang, Liu Ling Lu, Zhang Yu Jie, Gao Jian,Wang Jie. Tujuh anak leutik anu watir ieu kabéh asalna darikeluarga henteu sanggup. Maranéhanana nyaéta barudak miskin anu berjuangmelawan pati. Dina tanggal 24 Séptember, anak kahiji yangmenerima bantuan ti Yu Yuan di imah gering Hua Xi berhasilmelakukan operasi. Senyuman anu mengambang ogé terlukis dirautwajah anak kasebut. "Kuring geus narima bantuan ti kehidupananda, hatur nuhun adi Yu Yuan manéh pasti keur nempo kamidiatas ditu.Ulah risau, jaga di batu nisan, kami ogé baris mengukirnyadengan kecap-kecap 'Kuring kungsi datang sarta kuring pohara patuh'".Demikianlah hiji carita anu pohara menggugah haté. Saurang anakkecil anu bajoang tahan hirup sarta pamustunganana kudu menghadapikematian alatan gering anu dideritanya. Kalayan kepolosan danketulusan sarta baktosna ka kolotna, pamustunganana mendapatkanrespon anu rongkah ti golongan dunya. Sanajan hirup serbakekurangan, manéhna bisa méré kaasihna ka sasama. Inilahcontoh anu sakuduna urang ogé sanggup ngalakonan hal anu sarua,berbuat hiji hal anu bermakna pikeun sasama, méré sedikitkehangatan sarta perhatian ka jelema anu merlukeun. Pribadidan haté kawas ieu pisan anu dingaranan pribadi saurang pengasih


text:
Selat Sunda
Selat Sunda nyaéta selat antara pulo Jawa jeung Sumatra di Indonésia. Selat ieu ngahubungkeun Laut Jawa jeung Samudra Indonésia.
Lébar dina titik nu pangheureutna--nu aya lebah tungtung kalér sapanjang kira 30 km--kurang-leuwih 30 km. Sedengkeun titik panglébarna, kurang-leuwih sapanjang 100 km, ogé boga jarak 100-an km. Aya sababaraha pulo leutik na selat ieu; gunung Anak Krakatau aya di salasahijina.
Salaku salasahiji jalur peupeuntasan utama ti Laut Cina Kidul ka Samudra Indonésia (nu hiji deui nyaéta Selat Malaka), Selat Sunda geus lila dianggap penting pikeun navigasi. Najan mibanda kalemahan sabab déét jeung loba batuna, tapi nguntungkeun sabab leuwih pondok batan Selat Malaka, sahingga ancaman bajak laut leuwih leutik.
Awal taun 1942 lumangsung perang Selat Sunda, armada Jepang nu dipingpin ku Laksamana Kenzaburo Hara ngancurkeun armada Sekutu USS Houston jeung HMAS Perth nalika nyegat sangkan teu balabuh di Jawa.


text:
Basa Sunda • Pedaran Basa Sunda • Kemis, 12 Juli 2012 19:26
alun-alun tanah lapang di hareupeun kabupatén, kawadanaan, jsté.
babakan lembur anyar; ngababakan, nyieun lembur anyar.
babaladon kotakan leutik anu pernahna di bagian tanah sésémpéran; di sawaréh tempat disebut ogé baladoan.
babantar bagian walungan nu ngocorna leuwih tarik. Disebut ogé parung.
balungbang kamalir gedé sarta rada jero tadah cileuncang.
bangawan walungan nu kacida gedéna.
basisir sisi tanah (keusik) nu adek ka laut.
bojong/bobojong tanah anu nyodor ka cai (walungan, talaga, laut); jojontor, jajirah.
bubulak sarupa tegalan, tanah nu pinuh ku jukut nu aya di lamping atawa di pasir.
bungin pulo di muara walungan. Disebut ogé délta.
dayeuh kota, nya éta ibukota nagara propinsi atawa kabupatén, bisa ogé hartina lembur pamatuhan.
dungus gundukan tatangkalan laleutik nu rada rembet (di leuweung). Disebut ogé rungkun atawa ruyuk.
émpang balong atawa kulah gedé (lega).
galengan tambakan leutik (ngagaleng manjang) ngawangun kotakan sawah.
gawir sisi jurang, tanah anu mudunna nyuksruk atawa sisi tanah anu lungkawing.
girang tempat jol ngocorna cai: cai ngocorna ti girang ka hilir.
gunung tanah anu munjukul kacida luhurna, saluhureun pasir, biasana luhurna leuwih ti 600 méter.
hilir tempat nu dituju ku cai nu ngocor lantaran leuwih handap, sabalikna tina girang.
hulu cai/sirah cai tempat kaluar cinyusu nu engkéna jadi walungan.
huma tanah darat nu dipelakan paré teu dikocoran cai (ngandelkeun cai hujan), di sisina sok dipelakan palawija.
hunyur taneuh nu munjukul siga imah rinyuh di tegal atawa dina tetelar; imah rinyuh.
jajirah bagian tanah daratan nu méh kakurilingan ku laut (méh mangrupa pulo).
jami huma tipar, robahan tina jarami; geus rumpak jami, geus réngsé panén di sawah.
jojontor tanah nu nyodor ka cai, leuwih panjang ti batan tanjung; bobojong.
jungkrang/jurang bagian tanah anu legokna jero sarta sisi-sisina gurawés.
kabuyutan tempat anu dianggap karamat, patilasan jaman baheula.
karéés sisi walungan nu réa keusikan minangka kikisik; cadas.
kebon tanah darat nu dipelakan rupa-rupa pepelakan saperti bungbuahan, palawija, jeung sarupaning ti éta.
kikisik sisi laut nu mayat sarta keusikan.
kuburan tanah tempat ngubur mayit; makam, astana.
kulah balong leutik, tempat miara lauk. Mangrupa cai ngemplang dina tanah beunang ngali.
lamping bagian gunung atawa pasir antara puncak jeung tutuganana; bagian gunung luhureun tutugan atawa sukuna.
landeuh tempat anu leuwih handap ti tempat urang, sabalikna tina tonggoh (tempat, pakarangan atawa jalan anu leuwih luhur).
laut bagian dunya nu dieusi cai asin, sarta nu misahkeun daratan jeung daratan; sagara.
lebak tempat nu leuwih handap ti batan tempat urang cicing, sabalikna tina tonggoh; landeuh.
legok tempat nu rada handap ti tempat nu aya di sakurilingeunana.
legon bagian basisir anu ngelok ka darat, sarupa teluk ngan leuwih leutik.
lembur kampung di luar kota, padumukan jelema nu diwangun ku sababaraha imah.
léngkob tempat anu legok antara dua lamping.
leuweung tempat lega atawa wewengkon nu pinuh ku kakayon (tatangkalan) sarta teu dipaké matuh ku jelema. Kajaba ti nu ngajaga, biasana panonoban sato jarah.
leuweung geledegan leuweung anu sakuriling bungking pinuh ku rupa-rupa kakayon sarta teu kasaba ku manusa iwal sarupaning sasatoan.
leuweung gerot leuweung geledegan, leuweung gedé.
leuweung ganggong simagonggong leuweung nu kaayaanana geueuman, pikasieuneun.
leuweung larangan/tutupan leuweung nu teu meunang diganggu boh sasatoanana boh tutuwuhanana.
leuweung luwang-liwung leuweung geledegan nu teu kasaba ku jelema.
leuwi babagian walungan nu rada jero tur biasana rada rubak.
mandala daérah, wilayah lembur; lembur singkur mandala singkah: lembur nu jauh ka ditu ka dieu.
momonggor/monggor pasir nu rada handap sarta leuwih leutik.
muhara tungtung walungan di hilir, tempat patepungna walungan jeung laut atawa walungan leutik jeung walungan gedé.
mumunggang/geger bagian gunung pangluhurna, tonggong gunung anu manjang.
pabuaran tempat bubuara matuh di tempat anyar. Anu ngumbara sok loba nu terus bubuara, tara balik deui ka lembur asalna.
padépokan/dépok kampung, patapan; patapan biasana ayana di nu suni.
padukuhan padumukan nu jauh ti kota; padusunan
padusunan pakampungan nu jauh ti kota.
pamakaman patempatan/wewengkon anu dipaké kuburan/astana.
pasir gunung leutik tur teu sabaraha luhur.
pasiringan pakampungan, padésan (asal tina siring: kampung).
ponclot/poncot bagian pangluhurna tina gunung, munara, jsb.; puncak.
puncak bagian gunung anu pangluhurna, atawa ponclot.
régol kampung nu pernahna aya sabudeureun gedong kabupatén beulah tukang.
reuma tanah darat urut huma anu keur direureuhkeun lantaran geus teu subur deui.
rorah cai ngocor sarupa susukan, ayana di leuweung.
sabang tanah darat nu dihapit ku dua walungan.
sagara ilikan laut.
sampalan tegal tengah leuweung tempat nyatuan sato jarah.
sarakan/paku sarakan tempat lahir, lemah cai.
sawah tanah anu dipelakan paré, dikembeng, dikurilingan ku galengan.
sédong angkrong di sisi walungan di jero leuwi.
situ balong nu leuwih lega sarta rada jero.
somang jurang anu gurawés sarta jero.
sungapan tempat ngocorkeun cai ti walungan atawa solokan ka sawah, ka balong.
susukan solokan jalan cai beunang nyieun jelema.
talaga situ alam nu jadi ku manéh lain meunang nyieun jelema (upamana Talagawarna, Talagabodas).
taman/patamanan kebon kembang jeung tatangkalan séjén nu alus sarta lega.
tambakan bendungan panjang sarta rubak (tambakan balong); panahan cai balong, ayana di sakuriling balong. Mun di sawah mah ilaharna sok disebut galengan.
tanjung jojontor, tanah anu nyodor ka laut.
tarikolot tempat/daérah urut lembur, lembur nu tadina gegek imahna kaayaanana robah jadi coréngcang.
tegalan tanah lega sarta rata nu sabagian gedé pinuh ku jukut wungkul.
teluk bagian sisi laut anu ngelok ka darat, sabalikna tina tanjung.
tepiswiring sesebutan séjén keur pasisian atawa pilemburan.
tetelar tanah datar di tengah sawah nu teu kahontal ku cai, biasana sok dipaké pangangonan.
tipar pihumaeun méméh disasap atawa dipacul.
tonggoh tempat anu leuwih luhur ti batan tempat urang cicing.
tutugan suku gunung, bagian gunung beulah handap.
wahangan jalan cai anu jadi ku manéh, nyaéta walungan anu leuwih gedé batan solokan.
walungan wahangan gedé. Disebut ogé bangawan
(Kénging nyutat tina Pepernian Urang Sunda, Kiblat Buku Utama, 2005)
haturan ka wargi nu micinta sunda
poko na BANGGA JANTEN URANG SUNDA
Jumaah, 05 Désémber 2014 02:44
Kemis, 04 Séptémber 2014 09:19
Jumaah, 18 Juli 2014 02:37
Rebo, 28 Méi 2014 01:32
Rebo, 28 Méi 2014 01:09


text:
Anjang-anjangan
Anjang-anjangan atawa anyang-anyangan nyaéta kaulinan nu niru-niru jelema nu geus rumah tangga, aya bapa, ibu, anak, tatangga, warung, pasar, jsb. Biasana dilakukeun ku barudak awéwé, tapi saupama aya budak lalaki sok pirajeunan dijadikeun bapa.
Palaturan[édit | édit sumber]
Saenyana mah teu aya palaturan nu matuh, mung palingan ge budak nu kabagean peran bapa, indung atawa anak kudu bisa ngahayatan peran nu dilakon. Mun saenyana aya aya nu teu bisa ngahayatan, biasana sok dipoyokan teu bisaeun ulin.


text:
RCTI
PT. Rajawali Citra Televisi Indonesia atawa anu leuwih dipikawanoh minangka RCTI, ngadeg tanggal 21 Agustus 1987 jeung diwangun dina lahan anu legana 10 Héktar.[1] RCTI mimiti ngajumantara dina tahap percobaan kalawan lilana 4 jam dina sapoé, dina tanggal 14 Nopémber 1988.[1] Tuluy ngajumantara dina tanggal 24 Agustus 1989, siaran RCTI ngan saukur bisa ditéwak ku pamiarsa anu boga dékoder jeung mayar iuran unggal bulanna.[1]
Dina tanggal 1 Agustus 1990 dumasar kaputusan Menteri Penerangan, pausahaan anu mash sagrup jeung TPI(MNCTV) jeung Global TV téh, mimiti ngaleupaskeun pamakéan dékoder.[1] Nu antukna masarakat anu teu ngalanggan dékoder ogé bisa ningali tayangan RCTI.[1] Mintonkeun rupa-rupa program acara hiburan, informasi jeung berita anu dikemas kalawan matak narik nu nongton.[1]
Kiwari RCTI téh mangrupa sistem televisi aun mibanda jaringan panglegana di Indonésia.[2] Ngaliwatan 48 stasiun relayna, program-program RCTI téh dilalajoanan ku kira-kira 180 juta pamiarsa anu sumebar di 302 kota si sakumna Nusantara, atawa kira-kira 80 % tina jumlah pangeusi Indonésia.[2] Ieu kaayaan démografi téh dibarengan ku rarancang program-program anu matak narik jeung dibarengan ku rating anu hadé, narik minat iklah pikeun mintonkeun promo maranéhna di RCTI.[2]


text:
Cinta, rusiah Gusti nu maha Suci. Cinta bagean tina takdir. Cinta
nu nambah sampurna manusa. Cinta nu mere warna hirup. Cinta nu
nyaangkeun hirup, kadang hirup jadi kulawu kusabab cinta. Cinta mah
Suci, nu ngotoran mah nu keur katinggang cinta. Cinta lain napsu, teu
ngan saukur hasrat kanu lain jenis. Cinta geus aya nu ngatur, tapi cinta
kudu diusahakeun, kudu aya pangorbanan. Cinta memang lolong teu ningali
kaayaan manusa teu ningali beunghar sangsarana, teu ningali kasep
geulis jeung gorengna. Cinta ngahijikeun nu bareda sangkan nyiptakeun
pangbeda nu leuwih loba. Cinta Anugrah ti Nu Maha Kawasa. Mun keur
katinggang Cinta disukuran meh matak jadi ibadah.
ASK-PASUNDAN JAYA


text:
Hade gogog hade tagog = Hade basa jeung hade tingkah lacuna.
Hade ku omong goreng ku omong = Omongan nu hade balukarna hade jeung omongan nu goreng, goreng deui balukarna.
Halodo sataun lantis ku hujan sapoe = Kahadean anu sakitu gedena tur lilana leungit pisan ku kagorengan atawa kasalahan sapoe.
Hambur bacot murah congcot = Goreng sungutna jeung sok mindeng nyarekan deuih tapi berehan sok daek barangbere dahareun.
Hampang birit = gampang jeung daekan dititah.
Hanteu gedag bulu salambar = Hanteu sieun atawa gimir saeutik eutik acan.
Hapa hapa ge ranggeuyan = Enya ari miskin tea mah, ngan lumayan da ari salaki mah boga.
Hapa hapa ge ranggeuyan = Miskin miskin oge da boga salaki nu ngurus jeung nangtayungan.
Harewos bojong = Harewos anu cukup tarikna, nepi kadenge ku jelema anu deukeut kalawan tetela pisan.
Haripeut ku teuteureuyeun = Gancang atoh dina meunangna rejeki, boh dahareun boh duit kalawan teu ngingetkeun balukarna ieu teh rejeki halal atawa haram.
Harus omong batan goong = Beja teh sasarina sok gampang jeung gancang nerekab, kulantaran umuna sok pabeja beja.
Hayang untung jadi buntung = teu papanggih ari jeung kauntungan mah, papanggih soteh jeung karugian anu sama sakali henteu diarep arep.
Hejo tihang = Resep jeung remen gunta ganti imah tempat atawa pagawean.
Herang caina beunang laukna = Maksud bisa kahontal kalawan beres teu aya pihak anu dirugikeun atawa dinyenyeri.
Herang caina beunang laukna = Nu dipikahayang bisa laksana tur teu nganyenyeri batur.
Herang herang kari mata, teuas teuas kari bincurang = Bareto mah beunghar ayeuna kari miskina.
Heueuh heueuh bueuk = Nyatujuan ari diluar mah, ngan bae henteu terus jeung hatena.
Heurin ku letah = Hayang jeung perlu ngabejakeun hiji perkara, ngan sieun pok kulantaran loba karisi/ karempan.
Hirup ku panyukup gede ku pamere = Hirup samahi mahi ku pamere batur bae, sabab teu purun hojah sorangan dina enggoning nyiar kipayah.
Hirup nuhun paeh dirampes = Rido pisan pasrah pisan, teu boga kahayang naon naon.
Hirup ulah manggih tungtung, paeh ulah manggih beja = Kudu bageur kudu hade laku lampah supaya alus kacaritakeunana.
Hulu dugul dihihidan = Nu keur senang tambang senang, nu keur untung tambah untung.
Hunyur nandean gunung = Nyaruaan ka jelema saluhureun harkatna atawa pangabogana.
Hurung nangtung siang leumpang = Ginding karana make papakean atawa perhiasan anu aralus.
Sumber: kipsaint.com


text:
Tempat patandang cabang olahraga Paralayang di kajawaraan Pekan Olahraga Nasional (PON) ka-16 geus sayaga pikeun digunakeun. Tempat patandang anu perenahna di Batu Dua Désa Linggajaya ieu, cenah mah, geus sayaga sagemblengna. Kari nerapkeun dadasar di tempat ngapungna (kick off) wungkul. Sarana pangrojong kayaning aula, tajug, jeung tempat anu lalajo geus ngajanggélék kari maké. Kabéhanana geus bisa dipaké.
Sedengkeun tempat patandang anu perenahna di Kampung Toga, kudu aya anu dibebenah. Mudah-mudahan munggaran taun 2016 bisa réngsé dibebenahna.


text:
Munara Eiffel
Munara Éiffel nya éta ngaran munara beusi anu diwangun di Champ de Mars di sisi Walungan Seine, Paris.[1] Ieu munara téh minangka landmark kota Paris, Perancis anu geus kakoncara di sakuliah dunya.[1] Ieu munara diwangun antara taun 1887 jeung 1889 minangka panto asup ka Exposition Universelle, Paméran Dunya anu ngarayakeun saabad Révolusi Perancis.[1] Éiffel sabenerna boga rarancang ngawangun munara di Barcélona, pikeun Pameran Universal taun 1888, tapi para pihak anu tanggung jawab di Balai Kota Barcelona nganggap hal éta ahéng sarta mahal, sarta teu cocog jeung dayeuhna.[1]
Ieu munara diresmikeun dina tanggal 31 Maret 1889, sarta dibuka tanggal 6 Méi.[1] Pangwangunan ieu munara dipigawé ku tilu ratus pagawé[1] sarta dipingpin ku Tuan Gustave Eiffel dibantuan ku insinyur Maurice Koechlin, Emile Nouguier sarta Stephen Sauvestre minangka arsiték.[2] Ieu munara téh dijieun tina 18.083 bagian beusi waja (wangun murni tina beusi struktural) anu diterapkeun ku dua satengah juta paku.[1][2] Carangka beusi ieu dirénovasi saban tujuh taun sakali sarta dicét kalayan 50 ton cét.[2] Ti taneuh nepi ka tihang bandéra, jangkungna 312,27 méter dina taun 1889, kiwari mah 324 méter kaasup anténeuna.[2] Ieu munara téh dipiboga ku Pamaréntah kota Paris sarta dikokolakeun ku pausahaan swasta, "Société Nouvelle de l'Exploitation de la Tour Eiffel".[2] Munara ieu dicaangan ku 352 projektor 1.000 watt sarta ngiceup saban satengah jam nalika peuting, kalayan 20.000 lampu sarta 800 lampu disko.[2] Sangkan ieu munara katempona leuwih hirup, 4 lampu laser xenon anu 6.000 watt, muter sacara permanen di penclut munara.[2]


text:
Assalamualaikkum warohmtullohi wabarokatuh, pamirsa!
Tepang deui sareng Antika Widya Sundari atawa teh tika dina acara obral obrol kawula muda anu disiarkeun dina Radio DSK gelombang 108,2 FM di karawang . sarta nu biasa midang unggal malam Minggu atawa sabtu malam ti tabuh 19.00 wengi dugi ka tabuh 21.00.
Sapertos biasa dina malam Minggu ieu sadaya pamirsa tiasa curhat sareng nyuhunkeun tembang-tembang Pop Sunda. Kanggo pamirsa anu bade curhat sareng nyuhunkeun tembang-tembang Pop Sunda tiasa nga-sms ka nomor 081323471103 tong hilap pake hastagna #ObralObrolDSKNya sok diantosan bae ku Teh Tika, sms na di 081323471103
Bilih pamirsa bade request lagu teu kantos nganggo curhat oge tiasa wae ditampi didieu sinareng ngucapkeun salam-salam kanggo kaluarga di bumiNya, tos aya sms ti nomor 085223... sekian sekian. Saurna, wengi Th Tika anu bageur. Ieu Meida di Baregbeg bade request lagu Kabogoh jauh. Lagu eta teh dikintun kanggo semplakan hate abi anu aya di ciamis , pesena gera ka karawang , Nuhun th sateuacanna. Tong hilap laguna di puternya teh .#ObralObrolDSKAduh anu nuju rindu , didoakeun ku teteh semplakan hate na geura ka karawang . Nya sok engke ku teteh diputerkeun.Eh aya sms deui Ti 081328.... sekian-sekian. Wengi Th Tika , abi Nia di telagasari bade curhat Nia nuju resep ka hiji pameget namina AB. Awalna mah nia biasa wae ka AB teh, tapi lami-lami perasaan nia janten beda. Nia jadi resep ka AB. Hoyong pisan nia teh ngungkapkeun eusi hate nia ka AB tapi da nia teh isin. Maenya nia anu ngamimitian? Terus nia sieun pisan teu ditarima ku AB. nia kudu kumaha, teh? Apa nia kedah nyimpen perasaan nia terus na jero hate nyampe rarasaan ieu leungit jeung sorangannana? Bantuan nia, th! #ObralObrolDSK
nia, cinta na jero hatenya? Ehmm, Ayeuna seueur kaum istri anu resep kahiji lalaki tapi sieun ngomong resepna sami teteh oge. Tapi Sabenernamah asalkeun nia gaduh cara kanggo ngomongna, sadaya persoalan ieu teh janten gampil nia, lamun nia niat ngungkapkeun rasa resep nia ke AB, piceun sing tebih rarasaan sieun ditolak sagala ku si AB. Da engkena jadi matak boga rarasan pesimis ka nia-na. Anu jelas mah, nia kedah ngomong yen rarasaan nia ka AB teh kumahaYeuh, nia. Rarasaan resep lamun lami pisan disimpenna bisa nyeri hate Matakna eta teh kudu dicarioskeun yen rarasaan nia ka AB teh kumaha, ambih engke BD teu panasaran sareng balesan hate ti AB kanggo nia. Tarima teu ditarima mah urusan engke. Ulah era! Mikirna kieu wae, lamun nia ditarima... teteh didieu milu senang. Tapi lamun misalna nia teu ditarima, nia ulah leutik hate. Mereun AB teh lain orang anu paling pas kanggo ngadampingi nia , Sing sumangetnyaPamirsa satia Radio DSK sadaya, tina acara ieu urang teh tiasa nyandak hikmahna yen terus ulah sieun ngungkapkeun rasa resep ka orang anu diresep. Wani wae, bade ditarima syukur teu ditarima syukur. Rasa teh kurnia ti Allah jadi enging diulin-ulinkeun sareng disimpen-simpen na hate. Fitrah cinta teh pasti dialaman ku sadaya makhluk Allah!”
Pamirsa sadaya, teu karaos waktos parantos muruluk langkung. Kukituna, tambi lumayan, Th Tika bade pamitan. Sateuacanna, teteh didieu bade muterkeun lagu Kabogoh jauh kanggo pamirsa sadaya di bumi. Wilujeung tepang deui dina waktos sejen. Wilujeung kantun para pamirsa! Akhiru kalam, wassalamualaikkum warohmatullahi wabarokatuh.”


text:
Salasahiji kagiatan anu diayakeun pikeun mapag milangkala Sumedang ka-435, nyaéta pasanggiri Rarahulan. Dina ieu pasanggiri pamilon anu ngiluan téh sina ngadu kamonésan dina ngabodor. Pamilon anu ngiluan kana ieu pasanggiri téh nyaéta murid SMA jeung SMK ti sababraha kacamatan di Kabupatén Sumedang. Pasanggiri geus dilaksanakeun dina ping 7 April 2013, anu tempatna di Wisata Air Gajah Depa kalawan diiluan ku 16 urang pamilon. Sanajan ngaranna pasanggiri rarahulan, lain hartina ngabodor taya eusi, tapi ieu mah ngabodor anu miboga pasipatan pikeun ngadidik. Ieu pasanggiri mibanda téma Pasanggiri Apresiasi Basa, Sastra jeung Seni Sunda sa-Kab. Sumedang, Dina Raraga Mieling Hari Jadi Kab. Sumedang ka-435 tahun 2013.
Nurutkeun panitia, ieu pasanggiri téh miboga tujuan pikeun leuwih nyeukeutan implengan urang Sunda hususna barudak sakola dina widang budaya jeung sastra Sunda. Sanajan pasipatanana implengan, lain hartina ka hareupna henteu (pamohalan) bisa ngajanggélék jadi kanyataan. Contona waé baheula mah aya carita Nini Antéh di bulan. Kanyataanana geningan Neil Amstrong bisa nincak bulan. Ngaliwatan ieu pasanggiri, dipiharep barudak sakola téh bisa leuwih motékar deui. Supaya bisa mingpin Sumedang ka hareupna. Kitu cenah harepan panitia dina ieu pasanggiri téh.
(Warta meunang nyutat ti Pikiran Rakyat)


text:
Dedi Ruspendi
PANINEUNGAN
SMA Kelas tilu harita ka rorompok silaturahmi Bapa Yuntiwa Ramdan. Kadis peternakan Prop. Jabar. "....Wa jigana urang bakal hese panggih ayeuna mah. Abdi diangkat janten Dirjen Peternakan di Jakarta, du'akeun abdi wa....." Kitu pokna ka pun Bapa.
Pun bapa teh bawahanna pagawe rendah di kantor. Nanging ditepangan ku Kapala dinas. Padahal baturna mah marunjungan ka bapa Yuntiwa Ramdan anu dileler janten Dirjen mangsa harita. Ngawilujengkeun. Pun bapa teu angkat dina acara syukuranna.
Inget tutas satekah polah testing ka Telkom, PLN, Reaktor nuklir jeung sawatara dinas kuring gugur wae dina test ahir, duka ku naon?
Kuring inget ka Yuntiwa Ramdan Dirjen Peternakan anu pernah Silaturahmi ka rorompok ngahaja nepangan pun Bapa memeh ka Jakarta. Kuring mundut pun bapa supados nepangan inyana. Sugan bisa ngusahakeun sangkan kuring jadi pagawe nagri.
Karasa nancebna teuteup pun bapa harita "....Jang mending di titipkeun ka Yuntiwa Ramdan ku Bapa, atawa mending dititipkeun ka Allah?......". Kuring tungkul ".....Abdi peryogi modal kanggo ngertakeun ki Sunda Pa, abdi peryogi janten pagawe nagri keur modal perjuangan...."
Pun bapa ngawaler "....Ahmad berjuang najeurkeun Islam sondar jadi pagawe karajaan. Sarua jeung hidep lieuk euweuh ragap taya. Pek pilih mending dititipkeun ka Allah mending dititipkeun ka Yuntiwa Ramdan?...."
Kuring milih dititipkeun ka Allah. Lamun hayang memeres nagara ceuk pun bapa kudu wani neukteuk beuheung nu jadi bapa dina pingping hidep. Hidep moal boga kawani lamun jadi abdi nagara kiwari........
Kiwari kuring lain pagawe nagri tapi karasa hirup teu ripuh tur, perjuangan keur dikeureuyeuh. Muga Allah mukakeun lawang keur naratas perjuangan........


text:
Éta tangkal téh kacida gedéna. Perenahna ngaréndéng di sisi sampalan. Ari sampalan téh paranti sato jarah nyatuan. Éta kiara sok dipaké panonoban bangsa manuk. Anu hiji panonoban bangsa gagak, ari anu hiji deui panonoban bangsa merak.
Kacaritakeun di antara bangsa gagak, aya hiji gagak ngora, gagak jalu keur meujeuhna belekesenteng. Ngaranna Si Candrika. Sanajan umurna ngora kénéh, Si Candrika mah loba onjoyna. Awakna leuwih kuat jeung keker, uteukna ogé leuwih pinter deuih. Sakabéh gagak di éta leuweung geus boga sangka yén dina hiji mangsa Si Candrika téh bakal jadi kokolot gagak. Gaganti kokolot gagak anu ayeuna, anu umurna geus kacida kolotna. Anu matak Si Candrika padangajénan, padangalem jeung ngadama-dama.
Tapi dina hiji mangsa mah aya nu anéh, Si Candrika téh béda ti sasari. Anu tadina lincah luluncatan dina kiara, ayeuna mah jadi cicingeun. Anu tadina hégar ngelak, malah sorana ogé sok pangtarikna, ayeuna mah tara kadéngé sorana. Ngabetem siga nu keur puasa nyarita. Gawéna ngan ukur cindeten, mencilkeun manéh di nu buni. Kabéh bangsa gagak ngarasa héran. Ku naon atuh Si Candrika téh? Hiji ogé taya nu nyahoeun sabab-musababna. Ari sababna Si Candrika teu daék betus ka sasaha, ditanya ku itu ku ieu téh anggur ngabetem.
“Keun baé antepkeun ulah diganggu, meureun keur mangsana mangkat birahi!” ceuk kokolot gagak.
“Teu umum Olot,” ceuk gagak séjén. “Anu keur mangkat birahi mah, biasana sok leuwih motah!”
“Sing inget, Si Candrika mah lain gagak biasa, tong disaruakeun jeung gagak biasa-biasa atuh!”
Kokolot gagak nétélakeun, yén anu boga kaleuwihan mah, biasana sok loba kaanéhanana.
Gagak-gagak séjén ngahaminan.
“Enya ari kitu téa mah,” cenah.
Antukna mah Si Candrika padangantep.
“Keun, engké ogé cageur sorangan!” ceuk kokolot gagak, yakin pisan.
Padangantep téh Si Candrika taya robahna, kalah beuki resep nyorangan. Lamun keur cinutrun dina dahan anu suni, gawéna ngan nyérangkeun bangsa merak. Komo mun isuk-isuk atawa pasosoré mah, dina mangsana bangsa manuk midang. Panonna terus melong ka merak jalu anu keur mébérkeun buntutna.
“Leuh, tada teuing resepna lamun aing jadi gagak. Bulu éndah, patinggurilap mun katojo panonpoé. Na ari aing, bulu hideung lestreng, suku pacér pamatuk gedé, meni teu mararatut!”
ceuk Si Candrika dina jero haténa. “Naha atuh aing téh bet jadi gagak? Naha atuh henteu jadi merak baé?”
Tétéla Si Candrika téh hayang jadi merak. Geus lila manéhna teu sugema ku kaayaan dirina, anu ceuk pangrasana mah manuk goréng patut, manuk panggoréng-goréngna saalam dunya. Manuk pangsial-sialna salam dunya. Tong boroning bangsa manuk deui, malah bangsa manusa ogé loba anu teu resepeun. Éta wé basa manéhna teu ngahaja ngaliwat ka lembur, jelema-jelema patingjorowok, “Ka ditu sing jauh, ka Sabrang ka Palémbang!” Malah aya anu ditungtungan ku, “Balikna mawa kurupuuuk!” Nyel wé aya rasa keuheul, aya rasa ambek ka bangsana sorangan. “Aing kudu jadi merak!” ceuk pikir Si Candrika.
Hayang jadi merak, kudu jadi merak, terus jadi panyileukan Si Candrika, anu mangaruhan kana tingkah paripolahna sapopoé. Lamun keur nyorangan, manéhna sok nurutan paripolah merak. Leumpang rada diaced-aced, terus mébérkeun buntutna. Buntutna kalah ka rancung teu puguh. “Leuh, lamun seug aing jadi merak!” Beuki ambek baé ka dirina, antukna ambék ka Déwata, anu nakdirkeun manéhna jadi bangsa gagak. “Naha atuh aing téh bet kudu jadi gagak? Déwata henteu adil, henteu adil!” ceuk Si Candrika.
Hiji poé Si Candrika hiber néangan kahakanan, bari angger mikiran kahayangna: hayang jadi merak.Barang ngaliwat ka hiji walungan, manéhna nénjo baju merak, nambru di sisi walungan. “Lakadalah, itu geuning aya baju merak!” Ku manéhna dideukeutan. “Ka mana anu bogana, nya?” Si Candrika ngomong sorangan. Luak-lieuk euweuh sasaha. Buru-buru baé baju merak téh disamber, dibawa hiber ka nu jauh ti dinya. Niatna rék dipaké ku manéhna. Haténa kacida bungahna Clé dina tangkal anu suni. Rap baju merak téh dipaké. Tétéla logor teuing. Waktu dicobaan dipaké hiber téh, kokoplokan.“Kawasna mah kudu dirapet!” Ceuk pamikirna, lamun éta baju dirapet, tangtu bakal pageuh napelna. Manéhna bakal laksana jadi merak.
Henteu talangké, manéhna ngala leugeut teureup. Éta leugeut diulas-olés kana awakna,
tuluy diulas-ales kana baju merak téa. Rap baju merak dipaké deui. Pel baé napel rapet pisan. Dicobaan dipaké hiber, najan karasana beurat, tapi leuwih ngeunaheun ti batan tadi.
“Laksana ayeuna aing jadi merak!” ceuk Si Candrika, paromanna marahmay. Clé kana dahan pangluhurna. Terus ngahuleng mikiran lampah saterusna. Keur kitu torojol aya gagak, clé hareupeunana. Tétéla Si Culindra, batur ulinna ti leuleutik. Si Culindra ngadeukeutan ka Si Candrika.
“Keur naon Sakadang Merak, hulang-huleng di dieu?” ceuk Si Culindra nanya ka nu keur cinutrun.
Ngadéngé omongan Si Culindra kitu, Si Candrika ngomong dina jero haténa,
“Si Culindra teu apaleun ka aing, padahal batur ulin aing ti leuleutik. Nyebutna ogé Sakadang Merak. Ayeuna aing lain Si Candrika, aing merak! Merak!”
“Tunya-tanya teuing atuh!”
“Pilakadar nanya, wajar wé da urang téh tatangga,” témbal Si Culindra.
“Tatangga sih tatangga, tapi bangsa andika mah teu pantes cacampuran jeung bangsa merak,” témbal Si Candrika teugeug. Si Candrika neruskeun caritaanana, “Sing ngarumasakeun manéh wé atuh, boga rupa goréng patut, bulu hideung lestreng teu béda ti areng! Béda pisan jeung bangsa kuring mah. Sirah dimakuta kukuncung, buntut hurung-hérang éndah!” Ngomong kituna téh bari ucad-aced.
“Na andika téh sombong-sombong teuing!” témbal Si Culindra, haténa nyeri dihina kitu.
“Ari geus, da kitu buktina atuh!” ceuk Si Candrika teugeug.
“Ngahina ka sasama mahluk!”
“Da bangsa andika mah mémang hinaeun!”
Si Culindra teu ngomong deui, geleber baé hiber ninggalkeun Si Candrika, anu ayeuna mah geus maké baju merak.
Si Candrika kacida bungahna. Ceuk pikirna, “Enya, ayeuna mah, aing téh geus jadi merak.” Buktina Si Culindra ogé, batur ulinna ti leuleutik, teu apaleun. Malah nyebutna ogé Sakadang Merak!“Aing geus jadi merak! Aing merak! Merak!” Si Candrika igel-igelan dina dahan. Buntutna patinggurilap katojo ku panonpoé.
Pasosoré, wanci bangsa manuk baralik. Balik ka panonobanana masing-masing, Si Candrika ogé balik. Ngan ayeuna mah balikna béda. Balikna kana tangkal kiara panonoban merak. Lain kana kiara panonoban gagak, anu perenahna pahareup-hareup. Si Candrika eunteup di dinya, ngahiji merak-merak séjén. Mimitina mah euweuh anu ngaharu-biru, da mémang mun diténjo saliwat mah, Si Candrika téh méh taya bédana jeung merak séjén. Kukuncungna, kitu deui bulu buntutna, sarua baé jeung merak jalu lianna.
Saperti biasa, unggal soré merak-merak jalu sok némbongkeun kamonésanana, adu manis mébérkeun buntutna, pangpangna pikeun ngirut merak bikang. Hiji-hiji merak jalu ngibing,
buntutna patinggurilap éndah, katojo panonpoé nu geus tunggang gunung. Si Candrika ogé teu tinggaleun. Malah mah aya leuwihna. Manéhna hayang némbongkeun kabungahna, pédah ayeuna geus jadi merak. Bari sari-sari mupuas ka bangsa gagak, bangsana sorangan anu dipikaijid, pédah buluna henteu éndah. Si Candrika leuwih motah ti merak-merak séjén.
Tayohna mah sagala tindak-tanduk Si Candrika, disérangkeun ku kokolot merak di dinya.
Kokolot merak nyampeurkeun Si Candrika. Pokna, “Ké heula, Lur, ari andika téh merak ti mana?”
Si Candrika kacida reuwasna, “Ti dieu, ti ieu leuweung!” témbal Si Candrika gugup.
“Lain, Lur, salila nyunyuhun kuncung, kuring kakara nénjo merak kawas andika. Suku pacér, pamatuk konéng, sora serak, henteu jauh bédana ti bangsa gagak.”
“Kuring merak Indo, puguh keur serak ieu téh!”
“Lain, andika mah lain bangsa merak! Salila kuring nyunyuhun kuncung, can kabéjakeun di dieu aya merak Indo!”
Si Candrika keukeuh ngaku yén manéhna merak. Keur kitu, rob atuh merak-merak sejenna daratang, kabéh ngaronom ka Si Candrika.
“Andika mah lain bangsa merak, sigana mah bangsa gagak anu maké baju merak!”
ceuk kokolot merak.
“Rék ngacowkeun bangsa merak éta mah!” ceuk merak séjén, sorana teugeug.
“Laan bajuna! Usir! Usir!” paramerak raong, tuluy ngepung Si Candrika.
Si Candrika dipaksa kudu ngalaan bajuna. Si Candrika nurut, bajuna rék diporosotkeun. Tapi hésé, lantaran geus rapet pisan jeung awakna. Kawantu dirapet ku leugeut teureup kacida lobana. Baju Si Candrika padametot ku paramerak. Tapi angger henteu bisa lesot, malah henteu ungger-ungger acan. Kalah buluna baé anu caroplok téh.
Lantaran tanagana leuwih bedas, Si Candrika bisa leupas tina kepungan paramerak. Geleber hiber, kalayang kakalangan sakeudeung, clé baé dina kiara panonoban gagak.
“Aya merak, euy!” ceuk hiji gagak. Gebeg Si Candrika ngagebek, pok ngomong,
“Kuring lain merak, kuring Si Candrika, batur andika, bangsa gagak kénéh!”
“Ah, maenya aya bangsa gagak kukuncungan!”
Keur kitu, torojol kokolot gagak,
“Rék naon andika los-los ka dieu? Tuh, di ditu panonoban merak mah! Rék ngacowkeun bangsa gagak di dieu?”
Témbal Si Candrika, “Kuring lain merak, kuring gagak. Kuring téh Si Candrika, piraku Olot poho ka kuring?”
Kokolot gagak nelek-nelek Si Candrika.
“Sorana mah enya, sora Si Candrika. Matana, mata Si Candrika deuih,” kokolot gagak ngahuleng salila-lila Sanggeus ngahuleng, pok kokolot gagak ngomong,
“Lain, andika mah lain Si Candrika. Si Candrika mah bangsa gagak. Buluna hideung cara bulu kuring. Andika mah bangsa merak anu nyamur. Andika mah rék ngacowkeun di dieu téh, nya? Rék ngacowkeun bangsa gagak? Hayo jawab!” Najan Si Candrika nyaritana nepi ka susumpahan, kokolot gagak angger henteu percayaeun.
Torojol Si Culindra, pok ngomong semu ambek, “Tah, ieu merak anu tadi ngahina bangsa gagak téh!”
“Culindra, kuring sobat anjeun, Si Candrika!”
“Teu bisa! Si Candrika mah bangsa gagak. Kuring apal enya ka Si Candrika, manéhna mah moal ngahampas bangsana sorangan!”
“Kuring Si Candrika!” ceuk Si Candrika bari ugal-ugil rék ngalaan baju merakna, tapi teu bisa, da geus pageuh napelna.
“Éta mah pangacow!”
“Usir! Usir!”
“Podaran wé sakalian!”
Gagak-gagak réang bari rék ngarempug Si Candrika. Nénjo galagat kitu, Si Candrika buru-buru hiber. Tuluy hiber teu eureun-eureun. Wanci sareupna nepi ka sisi lembur. Clé waé di dinya.
Si Candrika kacida nalangsana. Diusir ti ditu ti dieu. Ku bangsa merak teu diaku, sumawonna ku bangsana sorangan mah. Anu matak peurih mah teu diaku jeung diusir ku bangsana sorangan, bangsa gagak anu ngagedékeun manéhna. Bangsa anu miharep ka manéhna, sangkan dina hiji mangsa jadi kokolot gagak. Ka mana kudu lumampah? Ras inget ka bangsa manusa. Manusa mah teu resepeun téh ka bangsa gagak, ari ka bangsa merak mah kacida resepeunana. Haténa kaubaran. Geus gilig dina haténa, manéhna rék nepungan bangsa manusa, itung-itung ngabuang manéh.
“Aya merak! Aya merak!” ceuk hiji budak.
Teu lila rob atuh jelema ka dinya, ningali Si Candrika. Kabéh ogé raresepeun kana merak mah. Teu cara ka bangsa gagak. Nyaho kitu, Si Candrika jadi loba ceta. Ucad-aced, buntutna dibébérkeun.
“Euleuh, itu mani éndah kitu!”
“Patinggurilap nya, euy, kawas berlian!”
“Nyaho kitu silaing berlian?”
“Henteu!”
Si Candrika beuki cetaan.
Keur kitu torojol kokolot lembur, bari mawa bedil angin.
“Halik barudak, ulah ngahalangan, urang témbak!”
“Kadé ulah keuna kana buntutna, lebar!”
“Moal atuh,” ceuk kokolot lembur bari nyengir.
Dikécéng sakeudeung, ceplék bedil anginna dibekaskeun. Mimisna keuna pisan kana hulu Si Candrika. Koléang Si Candrika ragrag, leng teu inget di bumi alam.
Barudak sarurak ramé pisan.


text:
SAKADANG KUYA SILIHDURUK JEUNG MAUNG
DINA hiji poé Sakadang Kuya ulin ka sisi basisir. Manéhna cicing handapeun tangkal kalapa, katebak ku angin laut. Aya ku nimat. Bakating ku genah, nepi ka nundutan.
Keur kitu, teu kanyahoan ti tadina, torojol Sakadang Maung, ngomong tarik ngagareuwahkeun anu keur anteng nundutan.
“Ha ha ha, kabeneran, aing keur lapar manggih hakaneun!” pokna bari ngadeukeutan Sakadang Kuya.
Sakadang Kuya reuwas kacida. Tapi teu bisa nyumput atawa lumpat. Dina biasa ogé kétang, kateuteu ari, da angger bakal katéwak ku Sakadang Maung anu kaceluk tarik lumpatna.
“Ké heula, Sakadang Maung,” ceuk Sakadang Kuya, neger-neger manéh.
“Naon deui? Anu jelas, sia bakal jadi eusi kadut aing!” ceuk Sakadang Maung, ngomongna angger bedas dibarung ku ngagerem sagala. “Ti kamari aing can baranghakan. Lumayan kuya kolot ogé!”
“Sabar, Sakadang Maung, sabar,” ceuk Sakadang Kuya, ngomongna leuleuy, “Lamun mémang geus waktuna jadi hakaneun anjeun, uing mah rido. Katambah uing sorangan geus kolot, geus bosen hirup. Ngan anjeun kudu nyaho, daging uing téh tiis jeung hampos. Lamun hayang ngeunah jeung gurih, euweuh deui carana, uing kudu diduruk heula.”
“Diduruk heula? Kumaha carana?” ceuk Sakadang Maung.
“Gampang atuh. Awak uing bugbrugan ku suluh, tuluy duruk.”
“Ari suluhna ti mana?”
“Ngala ka leuweung!”
“Ngala ka leuweung? Ha ha ha aing apal kana akal licik sia, dasar kuya! Waktu aing ka leuweung néangan suluh, sia rék kabur! Aing moal bisa katipo deuleu!” ceuk Sakadang Maung.
“Bisi anjeun teu percaya mah, pék tah talian awak uing, tuluy cangcang kana tangkal!” témbal Sakadang Kuya.
“Heug atuh ari kitu mah!” ceuk Sakadang Maung. Tuluy néangan areuy keur nalian kuya. Geus manggih, reketek awak Sakadang Kuya téh ditalian. Tungtung talina ditalikeun kana tangkal kalapa. Ngahaja talina dipanjangan, da kitu paménta Sakadang Kuya téh. Sanggeus yakin talina pageuh, Sakadang Maung indit ka leuweung rék ngala suluh.
Sabot Sakadang Maung ka leuweung, buru-buru Sakadang Kuya nyieun liang dina keusik. Liangna kawilang jero ogé, gedéna sapaseun awakna. Tuluy manéhna cicing dina luhureun éta liang, nepi ka henteu kaciri aya liang.
Jol Sakadang Maung manggul suluh, tuluy dibugbrugkeun kana awak Sakadang Kuya. Gur baé sukuh téh diseungeut. Teu hésé teurakna seuneu téh, kawantu suluh gararing. Sakeudeung ogé seuneuna geus ngabebela, teu bina ti nu keur nyieun api unggun. Ari Sakadang Kuya, barang durukan hurung téh, terus baé mubus kana liang anu aya di handapeunana.
“Sakadang Kuya!” ceuk Sakadang Maung.
“Kuk!”
“Can paéh?”
“Encan, seuneuna kurang gedé.”
Suluhna ditambahan deui.
“Sakadang Kuya!”
“Kuk!”
“Can paéh kénéh?”
“Encan, anéh di dieu mah seuneu téh bet haneut!” témbal Sakadang Kuya.
Suluhna ditambahan deui.
“Sakadang Kuya!”
Sakadang Kuya teu némbalan.
“Ah, jigana ayeuna mah geus paéh Sakadang Kuya téh.”
Barang durukan geus pareum, Sakadang Maung kurah-koréh kana durukan, néangan daging kuya. Keur kitu, Sakadang Kuya ngurumuy tina jero lebu durukan. Awakna jadi bodas ku lebu.
“Sakadang Kuya, geuning sia hirup kénéh?” ceul Sakadang Maung kacida kagétna.
“Puguh ceuk uing gé tadi, seuneuna téh jadi haneut di lebah dieu mah!” témbal Sakadang Kuya kalem.
“Baruk tiis nya?” ceuk Sakadang Maung deui bari nilik-nilik awak Sakadang Kuya. “Jeung deui awak silaing jadi bodas kitu? Asa leuwih kasép euy!”
Sakadang Kuya mésem. Pok ngomong, “Sakadang Maung hayang siga kuring?”
“Ih, puguh wé, ti baheula aing téh hayang boga kulit bodas. Meureun bakal leuwih tegep, nya!”
“Tangtu wé atuh. Komo Sakadang Maung mah, lamun boga kulit bodas téh, bakal leuwih gagah jeung kasép. Ayeuna ogé cacakan coréléng geus tegep.”
“Bisa kitu mun kulit uing hayang bodas kawas siliang ayeuna?” ceuk Sakadang Maung, rada sopan ayeuna ngomongna téh, teu uang-aing teuing.
“Nya bisa atuh, asal daék diduruk wé siga uing tadi,” ceuk Sakadang Kuya.
“Diduruk? Moal panas kitu?”
“Moal. Apan uing ogé henteu nanaon, malah kulit jadi bodas,” témbal Sakadang Kuya. “Lamun arék, jung atuh néangan suluhna heula!”
Teu loba tatanya deui, Sakadang Maung indit ka leuweung rék ngala suluh. Meunang sawatara lilana, Sakadang Maung datang bari manggul suluh gararing.
“Pék ngagolér di dinya, ku uing urang bugbrugan ku suluh!” ceuk Sakadang Kuya.
Sakadang Maung ngagolér, tuluy dibugbrugan ku suluh. Sut atuh suluh diseungeut. Jegur baé hurung, tangka ngabebela.
“Sakadang Maung!”
“Heuy!”
“Hirup kénéh?”
“Hirup, euy, ngan panas geuning!”
“Panas sotéh mimitina, engké mah moal geura.”
Suluhna ditambahan deui. Geus sawatara lilana, ditanya deui ku Sakadang Kuya.
“Sakadang Maung, hirup kénéh?”
“Hirup euy, ngan panas,” témbal Sakadang Maung, sorana ngalaunan.
Suluhna ditambahan deui. Geus sawatara lilana, ditanya deui ku Sakadang Kuya.
“Sakadang Maung, hirup kénéh?”
“Iup, han hanas heuy …,” Sakadang Maung némbal, sorana beuki teu kadéngé baé.
Teu talangké, suluhna dibugbrugan deui. Sanggeus sawatara lilana, pok ditanya deui ku Sakadang Kuya.
“Sakadang Maung, hirup kénéh euy?”
Sakadang Maung teu némbalan.
“Lah, kawasna mah geus paéh Si Belang téh,” ceuk Sakadang Kuya.
Teu lila kadéngé sora tingbeletuk tina durukan. Sirah jeung awak Sakadang Maung baritu. Kambeu deuih bau hangit daging jeung kulit anu kaduruk.
“Yakin geus paéh Si Belang téh. Keun, itung-itung wawalesna ka sato anu sok ngahakanan sato laleutik,” ceuk Sakadang Kuya.
SANGKURIANG
Sampurasun,
Ka sugri para wargi kisunda & urang sunda, mangga nyanggakeun ringkesan guaran simkuring ngeunaan makna carita Sangkuriang.
Urang Sunda Lain Turunan Anjing
(panyungsian dongeng Sangkuriang)
ku : Engkus Ruswana
Dongeng atawa oge sok disebut legenda atawa sakakala Sangkuriang mangrupakeun salah sahiji dongeng nu paling kakoncara di tatar Sunda, malahan dongeng ieu sumebar sanusantara, nu tangtu teu leupas jeung kasundaan.
Upama nilik dina jalanna carita, asa ku pamohalan pisan kunaon karuhun Sunda nyieun dongeng nu teu ilahar, jiga nu euweuh gawe nyawang teh sakahayang rasa, malahan aya sabagean urang Sunda nu ngarasa era jeung mungkin manghanjakalkeun ku ayana dongeng ieu, sabab ngabalukarkeun datangna pamoyokan batur, majar urang Sunda turunan Anjing (Si Tumang tea), urang Sunda teu uni hayang ngawin ka indung. Tapi ke heula ki dulur, didieu urang kudu lantip, da apan urang percaya luluhur sunda lain jalma barodo, da sabodo-bodona oge maenya nepi ka boga pamikiran yen jalma daek kawin jeung anjing kalayan ngahasilkeun anak jalma, jeung piraku deui parahu bisa ngajadi gunung mah.
Sabalikna malah urang percaya ku sababaraha bukti nu nganyatakeun yen luluhur Sunda sugih ku pangarti, jembar ku pangabisa. Didieu tangtu luluhur sunda ngahaja nguji pangarti jeung ngadidik turunanana sangkan motekar dina nalungtik naon pimaksudeunana, jeung apan geus jadi kabiasaan yen dina unggal carita ngandung siloka. Ku pinter-pinterna dina nyusun carita nepikeun unggal carita karasana hirup jeung jiga nu nyata ayana, kurang-kurangna lantip mah dina ngalenyepanana bisa ngabalukarkeun kasamaran.
Geura hayu urang guar naon atuh harti eta carita.
Ringkesan Carita :
Aya hiji putri raja di tatar Sunda nu geulis kawanti-wanti endah kabina-bina nu ngaranna Dayang Sumbi, tapi hanjakal manehna diasingkeun ka leuweung alatan nandang panyakit nu teu cageur-cageur, nu dianggap bisa ngabalukarkeun boborna wibawa jeung komara sang Raja.
Dina sajeroning pangasingan, pikeun ngaleungitkeun kakesel, nya sapopoena sok ngadon ninun di saung ranggonna Hiji mangsa keur anteng ninun, taropong paragi ngasupkeun benang kana rentangan anyaman benang murag ka handapeun saung. Kulantaran keur kagok digawe tambah hoream turun ti saung, Dayang Sumbi ngucap ka sing saha bae nu daek mangnyokotkeun jeung nganteurkeun eta alat ka manehna, lamun awewe rek dijadikeun dulur, mun lalaki rek dijadikeun salaki.. Nya harita aya anjing jalu nu ngaran si Tumang nyokot eta alat jeung nganteurkeun ka Dayang
Sumbi. Barang mireungeuh yen nu nganteurkeun taropong teh mangrupa anjing jalu atuh kacida ngagebegna ku alatan geus ragrag ucap nu keur elmu sunda mah ucap teh sarua jeung sumpah nu teu meunang dibolaykeun.
Bari ngaheruk ku lantaran geus sumpah tea, nya kapaksa Dayang Sumbi kudu ngalakonan kawin jeung anjing nu ngaran si Tumang, nepi ka boga budak lalaki nu kacida kasepna nu dingaranan Sangkuriang. Sangkuriang ti orok nepi ka mangkat baleg, salawasna diasuh jeung diaping ku Si Tumang, kamana Sangkuriang lumampah didinya si Tumang ngintil marengan. Hiji mangsa Dayang Sumbi hayangeun pisan jantung mencek, mani asa geus aya dina lentah, nya gancang nitah Sangkuriang sangkan moro mencek jeung kudu kabawa jantungna. Tapi dadak dumadakan harita nepi ka sapoe jeput teu panggih jeung sato naon-naon, sedeng waktu geus nyerelek maju ka burit. Sangkuriang bingung ku lantaran can hasil nedunan kahayang nu jadi indung, Sangkuriang sieun nu jadi indungna bendu mun mulang teu mawa hasil. Barang ret ka si Tumang nya timbul akalna, terus si Tumang dipanah jeung dicokot jantungna, terus dibawa jeung dipasrahkeun ka indungna. Ku Dayang Sumbi ditarima terus diasakan.
Dina sajeroning masak Dayang Sumbi ras inget ka si Tumang, anu saterusna ditanyakeun ka Sangkuriang kamana si Tumang. Barang ditanya kitu Sangkuriang ngabetem teu ngajawab, tapi sanggeus disedek, ahirna Sangkuriang wakca balaka, yen anu eukeur dipasak ku Dayang Sumbi teh eta jajantungna si Tumang. Atuh dadak sakala Dayang Sumbi ambek kacida sabab si Tumang the bapana Sangkuriang, bakat ku ambek sinduk batok nu keur dipake masak harita ditakolkeun kana sirah Sangkuriang nepi ka baloboran getih nu ngabalukarkeun sirahna pitak jeung terus diusir. Sangkuriang minggat teu puguh arah tujuan kalunta-lunta asup leuweung kaluar leuweung naek gunung-turun gunung, asup guha kaluar guha, nya bari ngelmu sakapan-paran.
Gancangna carita liwat welasan taun Sangkuriang tumuwuh jadi jajaka nu gagah kasep tur luhung ku elmu, jembar ku pangabisa. Kersaning nu Maha Kawasa, hiji
mangsa panggih jeung Dayang Sumbi nu sacara lahir wujudna teu robah lir parawan welasan taun geulis kabina-bina lir widadari ti kahiyangan, lantaran ngagem elmu awet jaya. Duanana pada-pada teu wawuh pangrasana karek tepung munggaran harita. Barang paamprok timbul tatali asih, pada-pada mentangkeun jamparing asih geugeut layeut lir gula jeung peueut teu bisa dipisahkeun, nya terus patali jangji rek hirup babarengan ngawangun rumahtangga ka cai jadi saleuwi ka darat jadi salogak Hiji mangsa Dayang Sumbi keur anteng nyiaran buuk Sangkuriang, katenjo aya pitak dina sirah Sangkuriang, harita Dayang Sumbi ngagebeg sabab ras inget ka nu jadi anakna waktu keur leutik ditakol ku sinduk persis palebah eta pitak. Nya gancang tatalepa tumanya ka Sangkuriang nalungtik sajarahna eta pitak. Sanggeus dicaritakeun nu sabenerna atuh kacida reuwasna horeng eta Sangkuriang teh anakna nu geus heubeul diteangan dianti-anti hayang kapanggih deui, atuh gancang ku Dayang Sumbi dibejer-beaskeun yen sabenerna manehna teh indungna kalayan menta ka Sangkuriang sangkan pamaksudan hayang hirup laki-rabi jeung manehna dibolaykeun, sabab teu mungkin anak kawin ka indung.
Ngadenge caritaan Dayang Sumbi kitu Sangkuriang teu percaya, alesanana teu mungkin wujud nu jadi indung bisa leuwih ngora tibatan dirina, Sangkuriang boga anggapan yen caritaan kitu teh, sakadar alesan pikeun ngabolaykeun jangji pasini. Dayang Sumbi terus ngajebejerbeaskeun ceuk paribasa nepi ka beak dengkak ngajelaskeun sangkan nu jadi anak sadar jeung narima kana kanyataan nu tumiba, tapi Sangkuriang tetep teu percaya jeung keukeuh maksa pikeun ngawujudkeun tali rarabi rumahtangga, malahan jadi ngabuburu sagala hayang harita keneh dilaksanakeun. Mireungeuh kahayang Sangkuriang kitu, Dayang Sumbi ngaheruk buntu laku beakeun jalan pikeun nyingkahan, harita timbul akal
sangkan tali rarabi bisa dibatalkeun ku jalan nyanggupan pikeun kawin tapi aya sarat, nyaeta Sangkuriang dina jero sapeuting kudu bisa ngabendung nyieun talaga gede jeung parahu pikeun lalayaran madukeun kaasih, nu ceuk pikirna pamohalan eta sarat bisa katedunan ku Sangkuriang.
Sangkuriang nyanggupan, kalayan gancang guragiru ngumpulkeun madia baladna bangsa lelembut nu katelah Guriang Tujuh, nya prak migawe naon nu dipikahayang Dayang Sumbi. Teu kungsi sapeuting eta pagaweaan ampir anggeus, atuh nempo kaayaan kitu Dayang Sumbi kacida reuwasna, sabab sieun ku dosa. Dayang Sumbi terus sidakep situhu tunggal mujasmedi, jumerit menta pituduh Nu Kawasa sangkan Sangkuriang teu bias nganggeuskeun pagaweanana. Sangeus nampa pituduh, gura-giru Dayang Sumbi ngerahkeun masyarakat di wewengkon eta sangkan ngebeberkeun jeung ngelebetkeun boeh rarang nu didamaran ku obor nu nimbulkeun pantulan cahaya katingalina mangrupa balebat tanda peuting rek ganti beurang, kitu oge ibu-ibu jeung para wanoja dikeprik dimana-mana sangkan gancang babarengan narutu lisung tutunggulan.
Ku ayana cahaya jeung lisung tutunggulan, hayam jago jadi reang pating kongkorongok. Mireungeuh kajadian kitu, Guriang Tujuh nu keur ngangsitkeun pagawean kacida reuwaseun, atuh gancang kalabur ngalaleungit deui teu sanggup neruskeun sabab sieun kabeurangan, nu balukarna naon nu jadi sarat ti Dayang Sumbi teu bias direngsekeun ku Sangkuriang.
Ngarasa ditipu Sangkuriang kacida ambekna, parahu nu can rengse terus ditalapung nya ragrag jadi Gunung Tangkuban parahu, tunggul-tunggul sesa nuar kai pikeun nyieun parahu robah ngajadi Gunung Bukittunggul, sedengkeun tumpukan dahan, pangpang, rerenteng jeung daun kai ngajadi Gunung Burangrang. Sangkuriang teu puas, anu saterusna ngudag-ngudag Dayang Sumbi, ceuk sakaol sapanjang jaman tepi ka wanci ayeuna Sangkuriang masih terus ngudag-ngudak Dayang Sumbi.
Harti dina carita nu kasungsi :
Galur carita Sangkuriang nu runtut kalayan cocog jeung kaayaan alam Pasundan, hususna wewengkon ”Danau Purba Bandung” karasa nyata tur hirup oge sakral. Hal ieu ngabuktikeun kalinuhungan luluhur sunda nu nyusun carita.
Sangkuriang asal tina kecap Sang Kuring atawa Ingsun. Gubragna Sangkuriang ka dunya hasil kawin si Tumang jeung Dayang Sumbi ku alatan taropong murag. Taropong hartina toropong nyaeta alat pikeun nempo sangkan leuwih talilti, eces tur museur. Tumang teh mangrupakeun anjing hideung tapi bangus jeung buntutna koneng. Dumasar kana simbul-simbol warna dina palsapah kasundaan, hideung perlambang bumi/lemah nu ngabogaan sifat kateguhan, katetepan, pengkuh, sedengkeun Koneng ngalambangkeun angin sifatna kadunyaan. Jadi tina wujud Tumang ngandung harti ieu carita perkara dunya jeung nu nuturkeun/turun ka dunya (manusa) nu mangrupakeun katetepan ti nu Maha Kawasa. ”Tumang” tina basa kawi hartina hawu atawa dapuran seuneu anu oge ngandung maksud hawa napsu, sedengkeun ”dayang” nyaeta sebutan keur awewe, harti lianna asal tina kecap dangiang/dahyang nu hartina bangsa lelembut atawa halus.
Dayang bisa oge dihartikeun asal tina kecap dang (= dangdang) jeung hyang (= suci = dewa). Sumbi nyaeta seuseukeutna katimang (sing seukeut nya nimang), sedengkeun upama dipenggel ngandung harti wujud diri (sum = sumsum = acining; bi = awewe = ibu pertiwi = bumi).
Jadi Dayang Sumbi ngandung harti sing seukeut tinimangan, kudu lantip dina nyungsi harti ngaguar rasa kanyahokeun sing taliti yen wujud diri teh hakekatna suci nu asal tina acining ibu pertiwi/bumi nu kaancikan ku napsu (Dayang Sumbi kawin ka si Tumang).
Palebah dieu nyata kalinuhungan luluhur urang Sunda dina milih kecap pikeun ngalarapkeun pasangan hawa napsu jeung wujud waruga, oge bisa luyu jeung harti lian nu masangkeun harti hawu jeung dangdang. Dayang Sumbi tetep geulis awet jaya, upama disungsi bakal nganyatakeun yen ti jaman ayana manusa di dunya tepi kaayeuna wujud diri manusa teh tetep geulis, pantes teu robah strukturna, manusa teu bisa nyieun wujud, sok sanajan tepi ka wujud geus pareot, ilaharna teu aya manusa nu hayang ninggalkeun warugana, malahan tetep dipikacinta dipikaasih, ku kuringna. Dina palsapah/kapercayaan Sunda netelakeun yen Sang Kuring atawa Ingsun lain sifat ragawi/lahir, oge lain
sifat rohani/batin, tapi anu dilahiran jeung dibatinan.
Ingsun (kuring)mangrupakeun dat suci nu asal ti Gusti Nu Maha Suci nu sapanjang di alam dunya ngancik dina wujud manusa sakuringna-sakuringna.
Gumelarna ingsun ka dunya ngaliwatan cukang lantaran indung bapa nu dina carita ngaliwatan indung nu ngaran Dayang Sumbi sarta bapa nu ngaran Tumang. Di dunya Ingsun ngancik dina wujud waruga/diri nu asal tina acining/ saripati dunya (dayang Sumbi), kulantaran kitu hawa napsu salawasna marengan Sangkuriang (Tumang sok ngintil marengan). Mun teu aya hawa napsu nu marengan raga, tinangtu moal aya kahirupan di dunya jeung moal aya ingsun nu gumelar ka dunya. Kusabab eta waktu si Tumang di paehan Dayang Sumbi kacida benduna, nu hartina lamun hawa napsu dipaehan tangtu kapentingan raga kaluli-luli nu balukarna bakal leungit kahirupan manusa di dunya (sawang kumaha balukarna mun sarupaning napsu dahar/nginum, napsu gawe, napsu birahi, napsu pikeun ningkatkeun diri jeung napsu-napsu lianna dipaehan, tinangtu kahirupan di dunya bakal punah), matak dina elmu Sunda mah teu aya ajaran pikeun maehan napsu, ngan tangtu kudu dikadalikeun, manusa sunda teu meunang ngasingkeun diri ninggalkeun urusan dunya.
Hirup ingsun di dunya kudu ngabogaan elmu hasil ngasah jeung olah pikir dina uteukna nu mancar dina gawe nu rancage, nu dina carita disimbulkeun sirah Sangkuriang ditakol ku sinduk tepi ka pitak.
Sangkuriang maksa hayang kawin ka Dayang Sumbi ngandung harti, yen kulantaran Ingsun asal ti Gusti nu hakekatna suci, tinangtu ngabogaan rasa jeung tanggungjawab pikeun nyalametkeun diri/waruga asal ti dunya nu diancikanana sangkan salamet kukuh mituhu teu ingkar tina papagon kamanusaan, ku cara ngamanunggalkeun kuring jeung kurungna dina hiji parahu nu sahaluan sapanjang ngumbara ngalakonan kahirupan di dunya (parahu pikeun lalayaran di talaga).
Dina ngalaksanakeun gawena, Sangkuriang dibantu ku Guriang Tujuh (= Guru hyang tujuh), maksudna tujuh pangawasa suci nu asal ti Gusti nu ngancik dina diri manusa, nyaeta : pangawasa/gerak-langkah, pangersa/kadaek, hirup, pangrungu/denge, awas, pangandika/ ucap, pangangseu/ambeu, nu jadi guru jati manusa pikeun nganyahokeun, ngarasakeun, nyaksikeun kaayaan dunya jeung pangeusina, lain cenah lain beja estuning dirasakeun ku sorangan sakuringna-sakuringna.
Pon kitu deui digunakeun pikeun ngalalakon kahirupan di dunya jeung ngudag kahayang/cita-cita sarta ningkateun harkat jeung martabat dirina. Boeh rarang dibeberkeun jeung dikelebetkeun dicaangan obor, nyimbulkeun akal pikiran nu dicaangan ku elmu/katerang/kanyaho nu ditembrakkeun/dikibarkeun atawa diwujudkeun dina kahirupan (gawe akal pikiran).
Lisung tutunggulan nyimbulkeun napsu nu ngagolak (gawe rasa/napsu), sedengkeun hayam jago pating kongkorongok ngalambangkeun kasombongan jeung katakaburan, nepak dada ngarasa ieu aing jago. Elmu spiritual Sunda ngajentrekeun yen aya tilu unsur dina diri manusa nu bisa ngawasa kana pamarentahan diri, nyaeta kakuatan akal/pikiran, kakuatan rasa/napsu, jeung kakuatan jati ingsun. Dina perkara ieu ingsun kudu bisa ngadalikeun akal-pikiran jeung rasa/napsu (ingsun jadi supir/nahoda). Lamun akal pikiran jeung rasa napsu geus miheulaan ingsun (Sangkuriang kabeurangan lantaran boeh dioboran jeung lisung tutunggulan nu terusna kongkorongok), tangtu kuring jeung kurung teu bisa kawin (teu bisa manunggal), balukarna hirup manusa lir ibarat parahu nangkub (Tangkubanparahu) teu bisa dipake ngalakonan kahirupan di dunya (lalayaran di talaga) nu didumasaran ku ajen luhung kamanusaan jeung kasucian, tungtungna ngan bati hanjelu kaduhung sagede gunung ibarat tunggul (Bukittunggul), hate nalangsa ngarangrangan ngarasa hirup euweuh ajen (Burangrang). Tapi sok sanajan batal kawin, ku lantaran ngarasa boga kawajiban salila gumelar di dunya, Ingsun (kuring) teu weleh ngudag-ngudag supaya kurung bisa dikawin, nu kadangkala deukeut, kadang jauh (Sangkuriang ngudag-ngudag Dayang Sumbi)
Intisari papatah nu dibewarakeun:
Sasakala Sangkuriang nyaritakeun kahirupan manusa nu gumelarna ka dunya mangrupakeun papasten ti Nu Maha Kawasa ngaliwatan cukang lantaran indung jeung bapa.
Ingsun ngumbara di dunya ngagunakeun raga nu asal tina saripati dunya, nyaeta acining bumi, acining cai, acining angin/hawa jeung acining seuneu ngaliwatan kadaharan jeung inuman nu dikonsumsi, napas jeung panas nu diserep. Kulantaran raga asal tina saripati dunya, nya tangtu timbul napsu-napsu dina diri manusa nu asal ti dunya, sedengkeun gumelarna ingsun ka dunya oge ngaliwatan raga nu ngabogaan napsu, sabab mun teu aya napsu tangtu moal aya kahirupan di dunya, kulantaran eta teu meunang maehan napsu, tapi kudu dikadalikeun sangkan teu kabetot ku kadunyaan. Elmu Sunda teu ngajarkeun manusa pikeun tatapa ninggalkeun urusan dunya, sabab eta hartina sarua jeung nu ngaleungitkeun hakekat kamanusaanana.
Keur kahirupan di dunya ingsun kudu motekar nempa diri sangkan luhung ku elmu jembar ku pangabisa, tapi kudu inget Ingsun lain urang dunya sabab asal ti Nu Maha Suci nu tangtu ngabogaan kawajiban pikeun ngaping jeung ngajaga diri sangkan sagala tekad, ucap jeung langkah teu ingkar tina papagon kamanusaan jeung kasucian (kawin/manunggaling kuring jeung kurung).
Dina raraga ngawulaan kabutuhan raga/kurung, ingsun(kuring) ngagunakeun tujuh Pangawasa Gusti nu ngancik dina dirina, nyaeta pangawasa, pengersa, hirup, pangrungu, pangandika, awas jeung pangangseu (guriang tujuh).
Kade masing taliti, yen dina diri manusa teh aya tilu kakuatan nu bisa marentah diri, nyaeta akal-pikiran, rasa-napsu jeung jati ingsun sorangan. Dina perkara ieu, ingsun nu kudu jadi nahoda ngadalikeun akal-pikiran jeung rasa-napsu pikeun kaperluan ingsun ngalakonan kahirupan di dunya, sabab lamun akal-pikiran jeung rasa-napsu geus miheulaan ingsun bakal timbul kasombongan adigung-adiguna nu ngabatalkeun manunggalna kuring jeung kurung pikeun ngahontal kahirupan di dunya nu didumasaran kamanusaan jeung kasucian. Mun nyana kitu lir ibarat parahu nangkub anu balukarna bakal kaduhung jeung ngarasa hirup euweuh hartina, tungtungna hate ngarangrangan nalangsa saendengna. Kulantaran kitu, mangkahade upama can bisa kawin, ingsun ulah eureun ngudag-ngudag kurung sangkan bisa manunggal.
Kitu intisari harti nu kasungsi tina legenda Sangkuriang, ku kituna pamuga pedaran ieu tiasa nambah kareueus parawargi urang Sunda, yen bukti geuning kalinuhungan luluhur urang Sunda teh. Nu leuwih penting deui sanggeus harti, hayu atuh urang nyungsi ka diri sorangan, naha tekad, ucap jeung lampah urang
geus tepi kana ”kawinna Sangkuriang ka Dayang Sumbi”?.
Sumangga atuh.
Hatur nuhun, rampes.
Pun Engkus.
Si kabayan di cukur
si kabayan teh kandulan pisan. ari kandulan teh jahe=jago he-es (beuki sare), teu kaop nyangkere atawa nyarande sok ker wae kerek.
sakali mangsa si kabayan teh di cukur. di cukurna handapeun tangkal gede disisi jalan supratman. ari tukang cukur teh ruruntuk dalang, tadina hayang jadi dalang tapi teu kataekan, kalah jadi tukang cukur. teu wudu payu nyukurna teh da eta ari nyukur sok bari ngadalang.
si kabayan ti barang gek diuk dina korsi panyukuran geus lelenggutan wae nundutan. saperti biasa tukang cukur teh ari ceg kana gunting jeung sisir tuluy wae ngabuih… ngadalang, pok na teh…. “tah kacatur keun di nagara alengka, rajana jenengan Dasamuka…. ari dasa hartina sapuluh… ari muka eta hartosna beungeut atanapi raray… “. si kabayan nu keur ngalenggut ngarasa ka ganggu ku nu keur ngadalang, bari heuay si kabayan nyarita “pondokeun wae mang…” trek-trek tukang cukur teh ngaguntingan buuk si kabayan bari pok deui… ” ari geus kitu… eta Dasamuka teh bogoh ka dewi Sinta, geureuhna sri Rama… ” “pondokeun wae mang…”ceuk si kabayan nyaritana selang seling antara inget jeung heunteu bakating ku tunduh, teu lila reup deui sare….. lilir sakeudeung, tukang cukur teh keur ngadongeng keneh, ..” urang tunda dewi Sinta nu keur di Alengka, sabab di paling ku Rahwana…. caturkeun sri Rama….” si kabayan asa ka ganggu sarena terus nyarita bari lulungu “pondokeun mang….”….terus reup deui peureum. trek..trek tukang cukur ngaguntingan buuk si kabayan bari nuluykeun ngadongengna. ari tiap si kabayan lilir, tukang cukur teh keur ngabuih keneh wae ngadalang, tapi ari leungeunna mah tetep teu eureun-eureun ngaguntingan buuk si kabayan. si kabayan keuheuleun pisan sabab sarena kaganggu ku sora tukang cukur, nu sakapeung sok ngagerem nurutan sora buta atawa ngajerit nurutan sora dewi sinta basa di paling ku Rahwana… antukna si kabayan ngambek ka tukang cukur bari nyarita ” ceuk aing ge pondokeun…pondokeun…” tukang cukur nembalan “dipondokeun kumaha ieu geus lenang kieu..” ari ret si kabayan kana eunteung enya wae sirahna geus gundul teu sa lembar-lembar acan, puguh wae si kabayan teh ambek “nu dipondokeun teh dongeng maneh lain lain buuk aing…” si kabayan morongos, tukang cukur nembalan bari nyentak “bongan sorangan, naha atuh sare wae batur di gawe teh, lain nuhun di embohan ku dongeng teh…” ngan hing wae si kabayan teh ceurik bakating ku handeueuleun jaba ari balik ku barudak di poyokan bari di abring-abring “…penjol….penjol….”
SASAKALA SITU BAGENDIT
Di wewengkon Garut aya situ anu ngaranna kawentar ka mana-mana, nyaéta Situ Bagendit. Cék sasakala mah, éta Situ Bagendit téh asal-muasalna kieu:
Baheula, aya hiji randa beunghar katelahna Nyi Endit. Ieu téh saenyana mah nénéhna, da ngaranna sajati mah Nyi Bagendit. Manéhna téh kacida pisan kumedna.
Geus taya nu bireuk deui kana kakumedanana téh. Salian ti pakacar-pakacarna mah, tara aya nu larsup ka imahna. Éstuning lain babasan éta mah hirup nyorangan téh. Ngahaja mencilkeun manéh, ngababakan di tengah pasawahan anu upluk-aplak. Maksudna taya lian, ku bawaning embung campur jeung batur, da sieun kasoro téa.
Kacaturkeun keur usum panén, di ditu di dieu ceuyah dibaruat. Ka sawah Nyi Endit ogé réa nu gacong. Ari réngsé dibuat jeung sanggeus paréna dikaleuitkeun, sakumaha tali paranti, Nyi Endit nyieun sidekah. Ngondang lebé jeung sawatara tatangga. Popolahna saniskara ku sorangan, teu aya nu ngabantuan. Barang geus tarapti, sakur nu mantuan ngakut tuluy diondang ngariung tumpeng. Atuh anu ngariung téh nepi ka ratusna. Tapi sadia tumpengna teu sabaraha, nepi ka ngan sakotéap gé geus bérés, bari tingkarétap kénéh.
Keur meujeuhna balakécrakan, solongkrong aya aki-aki bongkok nu nyampeurkeun. Ku pribumi teu ditari teu ditakon. Nya pok aki-aki téh waléh yén teu kawawa lapar, sugan aya sih piwelas. Ana gantawang téh Nyi Endit bet nyarékan, nyék-sék-nyéksékkeun, pajarkeun téh taya kaéra, teu ngahutang gawé, ménta bagian. Tungtungna nepi ka nundung, aki-aki dititah nyingkah. Cindekna mah geus lain picaritaeun wé.
Aki-aki indit bari jumarigjeug, bangun teu nangan. Méméh indit manéhna ngomong kieu, “Sagala gé boh ka nu hadé boh ka nu goréng, moal taya wawalesna.”
Ngomong kitu téh kasaksian ku sakur nu aya di dinya. Saréngséna nu dalahar tuluy amit rék baralik. Kakara gé patinglaléos, rug-reg ngarandeg, sabab aya nu tinggarero, “Caah! Caah!” cenah.
Henteu kanyahoan deui ti mana datangna cai, ngan leb wé pakarangan Nyi Endit téh geus kakeueum. Atuh kacida ributna, jalma-jalma geus teu inget ka diri batur, asal salamet dirina baé. Nyi Endit ogé nya kitu, niat rék nyingkiran cai, tapi barang kaluar pisan ti imahna, cai téh nepi ka lir ombak laut tinggaruling ka palebah Nyi Endit. Imahna terus kakeueum méh laput.
Nyi Endit angkleung-angkleungan, bari satungtung bisa mah teu weléh-weléh sasambat ménta tulung Tapi taya nu nulungan, da batur gé sarua ripuhna. Nyi Endit ngalelep. Beuki lila, cai téh beuki gedé baé. Nepi ka jadi situna, ngeueum sakabéh pakaya Nyi Bagendit.


text:
R
R nyaéta hurup Latin modérn anu ke-18. Dina basa Indonésia disebut er, dibaca [ɛr], sedengkeun dina basa Inggris disebut ar (dibaca [ɑr]).
Daptar eusi
Sajarah[édit | édit sumber]
Wangun hurup Semitik asalna meureun diilhami ti hiéroglif Mesir anu hartosna "sirah", disebut t-p dina basa Mesir Kuna, tapi diinjeum ku urang Semit pikeun lambang sada /r/ alatan dina basa maranéhanana, kecap "sirah" berbunyi Rêš (pamustunganana jadi ngaran hurupna). Hurup kasebut ngembang jadi P ῥῶ (Rhô) Yunani sarta R Latin. Kamungkinan sawatara wangun hurup kasebut dina basa Étruska sarta Yunani Kulon dibubuhi hiji gurat deui ambéh béda bentukna ti hurup P ayeuna.
Bangsa Romawi mangadaptasi hurup P Étruska jadi wangun P anu ayeuna, sedengkeun wangun P jiga sakali jeung hurup R dina alfabét Étruska sarta Yunani. Pikeun ngabédakeunana, mangka bangsa Romawi nyiptakeun hurup R anu jiga kalayan variasi hurup R dina alfabét Étruska sarta ro dina alfabét Yunani, nyaéta jeung gurat diagonal di handapeun lekukannya.
Pelafalan[édit | édit sumber]
Dina Alfabét Fonétik Internasional (IPA), simbol [r] nandakeun sada konsonan getar rongga-huntu. Variasi wangun [r] dina IPA dipaké pikeun melambangkan konsonan getar sarta rhotik séjénna. Sawatara basa maké hurup r nurutkeun ortografi (atawa skema alih aksara Latin) séwang-séwangan, boh minangka konsonan getar boh konsonan rhotik.


text:
NALIKA Cak Nur (Nurcholish Madjid) baheula ngedalkeun gagasan “Islam Yes, Partai Islam No!”, kontroversi mahabu. Anu “pro” nétélakeun, mémang bener, pikeun merjuangkeun Islam mah teu mesti ku ngadegkeun partéy nu maké cap atawa labél Islam. Anu “kontra” nyebutkeun, Cak Nur ngadagangkeun sékulérisme, misahkeun agama (Islam) jeung nagara (pulitik) –sedengkeun Islam éta ngatur kana sagala aspék kahirupan, kaasup pulitik.
Dina basa séjén, gagasan Cak Nur ngajanggélék deui nalika rék Pemilu 2009, ku mangrupa kampanyeu Golput di kalangan umat sorangan. Sajumlah golongan Islam keukeuh peuteukeuh nampik kana sistim démokrasi anu disebutna minangka sistim kupur. Maranéhna meunteun, aub makalangan dina pemilu téh haram. Jadi caleg atawa pipilueun kana parpol téh haram. Malahan, ceuk maranéhna mah, ulama anu ngahalalkeun parpol jeung pemilu, téh sasar jeung nyasarkeun. Antukna, soara parpol Islam jeblok! Tina 7 parpol Islam, saukur PPP jeung PKS nu tetep makalangan, kalayan sora nu jadi ngurangan. Lima parpol Islam séjénna, kaancam bubar. Anu punjul tur unggul bisa ngawasa Indonésia, tétéla, parpol sekuler!
Jauhna, éta dua parpol Islam, ogé parpol anu basis massana umat Islam (PAN jeung PKB), ngarojong pasangan SBY-Boediono. Anu jadi alesanana kawilang pragmatis. Lain ku alatan sarua visi-misina, komo deui sarua dina hambalan idiologi mah, tapi saukur demi hayang milu ngicip-ngicip ngasaan pelemna “kuéh kakawasaan”, saperti korsi menteri.
Mémang, di lain sisi, aya harepan. Ku ngagilisikna nyisi ka SBY, upama meunang, élémén kakuatan Islam bisa “nimbrung” dina kawijakan pulitik, sangkan SBY-Boediono henteu “kabablasan” teuing ngalibralkeun ékonomi Indonesia. Boediono, nalika ngaranna kedal kaluar, langsung dicap anték IMF, agén néoliberal. Néoliberal, numutkeun para ahli ékonomi, mah nyaéta hiji aliran pamikiran ékonomi anu ngabébaskeun pasar kalayan sabangblasna bébas, kaasup “privatisasi” alias ngajual aset nagara ka pihak deungeun nu loba duitna”.
KIWARI aya tilu pasangan caprés-cawaprés anu siap jadi panguasa Indonésia: SBY-Boediono, Jusuf Kalla-Wiranto, jeung Megawati-Prabowo. Saha anu paling deuheus jeung umat Islam? Tiluanana ogé meunang ngaku-ngaku deukeut jeung umat Islam karana kabéhanna ogé Muslim. SBY, dina Déklarasina anu kawilang agréng luar biasa di Sabuga Bandung, nalika mimiti ngawanohkeun Boediono di implik-implik ku predikat minangka “Muslim”.
“Anugerah” majalah Amerika, Times, anu ngalandi SBY minangka salah sahiji “tokoh paling gedé pangaruhna di dunya”, nuduhkeun kana dukungan Amerika ka dirina. Amien Rais malahan kungsi “nuduh” aya kucuran dana asing pikeun SBY dina Pemilu 2004 anu katukang.
Publik bisa meunteun, SBY éstu kacida percaya dirina, nalika henteu milih tokoh parpol mitra koalisina. Manéhna nampik Hidayat Nurwahid anu diasongkeun ku PKS; ngapilainkeun Hatta Rajasa anu dirojong ku PAN; jeung ngamomorékeun Muhaimin Iskandar anu dicalonkeun ku PKB sabagé cawapres.
Kader-kader PKS, nyaéta Kesatuan Aksi Mahasiswa Muslim Indonesia (KAMMI), langsung ngayakeun alpukah, ngalakukeun aksi demo, jeung nampik Boediono. Maranéhna nyebut cawapres SBY tadi minangka anték -IMF, tokoh néoliberalisme. Malahan, kungsi muncul spanduk “No to Boediono, Yes to Budi Anduk”. Budi Anduk tukang bojég nu keur naék daun alias nanjung dina acara “Tawa Sutra” di Antv.
Kadieunakeun, Presiden PKS Tifatul Sembiring, nampik anggapan yén KAMMI téh ngarupakeun “underbouw” PKS. KAMMI lain kader PKS, cenah. Naha bener kitu? Nya kitu pisan prak-prakan prakték pulitik pragmatis mah, demi “jatah”. Dina pulitik pragmatis anu jauh tina ideologi, héngkér tina ajén, korsi éta mémang sagala-galana. Ideologi mah nomor ka sakian likur. Pulitik, dina pulitik pragmatis, atawa aliran pulitik réalisme dina hambalan akademis, mah nyaéta “Saha nu meunang naon, kumaha jeung iraha” (Who gets what, how, and when). Anu penting mah, kursi!
PASANGAN Megawati-Prabowo (Mega-Pro) ogé teu bisa dijudi ngawakilan aspirasi umat Islam. PPP kungsi kabéngbat ku Prabowo, sok sanajan ahirna mah ngadukung SBY. Saukur ngélingan, Ketua Tim Sukses Mega-Pro téh taya lian Theo Syafii téa, tokoh anu kungsi “bermasalah” jeung umat Islam. Ulah hilap!
Kumaha jeung JK-Wiranto? Ieu mah rada mending. JK, sacara pribadi, kawanoh minangka saurang religius, jeung alumni HMI. Manéhna budak inohong NU Makasar kahot. Teu hélok upama Ketua PBNU KH. Hasyim Muzadi jadi pangrojongna. Kalangan NU nyebut JK téh hiji-hijina tokoh NU dina Pilpres kiwari. Béda jeung Pilpres 2004, kader NU aya tilu pasanganana, nyaéta KH. Solahudin Wahid (cawapres Wiranto/Golkar), KH. Hasyim Muazadi (cawapres Mega/PDIP), jeung JK sorangan (cawapres SBY/Demokrat).
Pasangan JK, Wiranto, ogé loma tur deukeut jeung kalangan ulama. Para pendukung JK-Win, pikeun ngarawu simpati umat Islam, mintonkeun kanyataan atawa realitas: istri duanana maraké jilbab, eunteung tina kato’atan Muslimah kana aturan agamana (nutup orat).
Kudu diaku, dina “perspektif” pulitik aliran, tilu pasangan éta sarua kabéh ogé nasionalis-sekuler anu tétéla. Henteu aya wakil aliran nasionalis-Islam atawa nasionalis-religius. Tapi, upama dibandingkeun dina lebah katerwakilan Indonesia, JK-Win kagolongkeun “idéal”. Ieu pasangan ngabeungkeutkeun Jawa jeung Luar Jawa, militer jeung sipil, sarta nasionalis-sekulér (partéyna) jeung nasionalis-religius sacara pribadi.
UMAT Islam payus pikeun sedih tur nalangsa ku kanyataan pulitik kiwari. Parpol Islam ting leketey nalambru, tikusruk. Ali Mochtar Ngabalim nyebutkeun moralitas parpol Islam keur héngkér. “kiwari, parpol Islam keur héngkér moralna,” ceuk tokoh PBB nu milih pikeun ngaréndéng ka barisan JK-Wiranto (Republika, 19/5).
Tilu kali pemilu, nya tilu kali kasempetan, geus diliwatan ku parpol Islam. Kabéh taya nu kapuluk! Parpol Islam henteu kungsi jadi jawara. Tétéla mémang, dina sajarah Indonesia, parpol Islam teu kungsi kaluar sabagé jawara pemilu mana baé ogé. Dina pemilu munggaran, taun 1955, partéy Islam Masyumi teu ngadominasi raéhan sora, “saukur” meunang 7,9 juta sora (20,9%), jadi “runner up” di bawah PNI (8,4 juta, 22,3%).
Bener, upama sora parpol Islam atawa anu basis massa Islam digabungkeun, parpol Islam bakal jadi unggul tur nu meunang dina pemilu kahiji jeung nu paling demokratis –digabung jeung sora Partai NU (6,9 juta, 18,4%) ogé PSII (1,09 juta, 2,8%) jadi kurang leuwih 15,8 juta sora (48,3%). Nyatana, dina sabeungkeutan teu kungsi karandapan. Ideologi Islam ogé acan bisa doperjuangkeun minangka ideologi pulitik jeung pamaréntahan di ieu nagri muslim pangbadagna di dunya.
Lamun téa mah aya nu nalék, naon pangna kaom muslimin henteu milih parpol Islam? Éta sarua jeung patalékan: naon pangna kaom buruh henteu milih partai buruh (PBI)? Naha warga NU henteu milih PKB? Naon pangna warga Muhammadiyah teu milih PAN atawa PMB?
Kaom buruh teu milih PBI éta alatan anggapan nasib buruh mah lain di PBI. Pon kitu deui sikep umat Islam; henteu nganggap parpol Islam sabagé kakuatan nu bisa merjuangkeun aspirasi umat. Pilalagi katohyan, “perilaku pulitik” (political behavior) élite parpol Islam éta taya bédana jeung élite parpol sekulér.
Juru titén pulitik Fachri Ali, malahan kantos “memvonis”: sajarah partéy Islam éta sajarah pakia-kia paburencay! Manéhna meunteun, partéy nu aya kiwari éta leuwih loba nguntungkeun pangurusna batan kapentingan makro umatna. Malahan jauhna, numutkeun pamanggihna, para pangurus ngaliwatan partéy anu diadegkeunana meunang kauntungan. Anu kairong kuat, parpol sabagé tutumpakan pulitik. ‘Maranéhna ‘ngajadikeun parpol Islam sabagé tutumpakan. Jadi, tujuan pikeun merjuangkeun umat mah geus teu penting deui, anu punjul téh justru kapentingan pribadi pangurusna,” saurna (Kompas, 11 Mei 2003). Pameunteun Fachri éta dikedalkeun genep taun ku katukang. Katinggalina masih kénéh haneut.
Lajeng kumaha atuh perjuangan kahareupna? Urang ogé nalék, kumaha jeung golongan Islam nu milih Golput, mutlak ngaharamkeun sistim démokrasi jeung pemilu sapuratina, turta teu ngadukung kana parpol Islam? Naha maranéhna anu “anti-sistem” tadi keur nyusun kakuatan pikeun revolusi?
Perjuangan ogé kudu terus maju. Da’wah ulah reureuh. Tangtangan anu kawilang rongkah pikeun urang mah holna ti diri urang sorangan, ti jero orhanisasi urang sorangan, nyaéta égoséntrisme, pragmatisme, hubbud-dunya, jeung fanatisme hizbiyah! Kalemahan urang mah teu daék sabeungkeutan ngahiji, malah silih rurucah, jeung silih klaim anu paling bener jeung anu séjén mah salah. Éta kalemahan urang. Sadar atawa henteu, urang, aktivis da’wah atawa aktivis Islam, mayeng ngalakukeun kamungkaran atawa kama’siatan, di tengah perjuangan mulya demi agama Alloh, nyaéta silih bantah jeung silih bintih ogé silih cacampah jeung sasama urang sorangan! Wajar, pitulung Alloh ngajauhan. Wajar, kameunangan anu nyoko ti Mantenna éta bakal mingkin jauh ti diri urang. Astaghfirulloh… Wallahu a’lam. (ASM. Romli/BD).*
Filed under: Gerentes Hate Tagged: | Parpol Islam


text:
Chris Martin
Christoper Anthony John Martin atawa anu kasohor Chris Martin nyaéta vokalis, gitaris, katut pianis grup musik Coldplay[1][2]. Lalaki anu gumelar di Devon, Inggris tanggal 2 Maret 1977 ieu sok ngagunakeun téhnik falsetto nalika nyanyi, sorana kassup warna tenor[1][2]. Chris nikah jeung Gwyneth Paltrow (5 Désémber 2003)[1]. Chris boga 2 anak, di antarana Apple Blythe Alison Martin (14 Méi 2004) jeung Moses Bruce (8 April 2006)[1][2][3].
Martin, anakna ti akuntan jeung guru iru dididik di sakola Sherbourne, diteruskeun di Universitas College London, Martin nyokot program studi dunia kuno[3]. Martin papanggih jeung Will Champion, Guy Berryman jeung Jonny Buckland di Ieu universitas (±1990an)[3]. Martin mulai nulis lagu jeung Jonny[3]. Guy resep kana naon anu ditulis ku maranéhna terus mulai maénkeun bass, sedengkeun Will mulai diajar drum[3]. Chris Martin saparakanca terus mulai latihan sacara inténsip[3]. Taun 1998, grup musikna anu dingaranan Coldplay]] ieu konsér di Féstival Manchester, sanggeus konsér, Coldplay nyieun kontrak jeung label Panda Fierce kalayan single Brothers and Sisters, terus teu sababaraha lila ti Harita Coldplay nyieun kontrak jeung label rekaman Parlophone[3]. Salian jadi penyanyi, Chris Martin jueng Jon Buckland (gitaris Coldplay) kungsi tampil dina pilem Shaun of the Dead najan peranna teu pati loba[1].


text:
Anyaran kénéh, cenah ceuk warta anu kapanggih di internét, geus dilumangsungkeun kagiatan Alimpaido. Alimpaido pikeun taun 2012 atawa Alimpaido entragan kaopat, dilumangsungkeun di Kabupaten Kuningan. Ieu acara téh dilumangsungkeun dina ping 20 nepikeun ka 21 Oktober 2012. Ari tempatna nyaéta di Open Space Gallery, Linggarjati. Sakumaha acara Alimpaido saméméhna, dina acara Alimpaido ieu ogé dilumangsungkeun pasanggiri kaulinan barudak anu diiluan ku wawakil ti unggal kabupaten anu aya di Jawa Barat.
Acara Alimpaido kaopat ieu miboga téma Samitaning Kaulinan Barudak, Bisa Mawa Bagja Balaréa. Dina ngalumangsungkeunana, aya sapuluh rupa kaulinan barudak anu dipatandangkeun. Kaulinan anu dipatandangkeun téh nyaéta Jajangkungan, Kelom Batok, Rorodaan, Éngklé/Sondah, Sorodot Gaplok, Pérépét Jéngkol, Gatrik, Gasing, Bedil Jeprét jeung Sumpit. Salian ti pasanggiri kaulinan barudak, ogé dilumangsungkeun paméran kaulinan barudak, workshop kaulinan barudak, katut bazar kaulinan barudak reujeung kadaharan tradisional.
Pamilon anu ngiluan kana ieu acara téh diwawatesan ku umur anu paling kolotna 15 taun. Jadi anu bisa ngiluan jadi pamilon dina acara tatandang kaulinan barudakna, ngan ukur barudak wungkul. Jalma anu geus déwasa mah henteu bisa ngiluan. Unggal kabupaten bisa ngirimkeun wakilna jadi hiji tim anu dieusi ku lima urang budak. Ngan dina derna acara, tina 26 kabupaten anu dirarancang bakal ngiluan atawa ngirimkeun wawakilna, aya opat kabupaten anu henteu ngirimkeun wawakilna, nyaéta Kabupaten Sumedang, Kota Depok, Kabupaten Cirebon jeung Kota Sukabumi.
Pikeun warta anu lengkep bisa ngalongok ka loka-loka:
- Yuk, Ke Pesta Alimpaido di Kuningan 20 Oktober
- Festival Alimpaido Alimpaido IV 2012 di Kuningan
- Kuningan Jadi Tuan Rumah Alimpaido Ke-4
- Alimpaido Kenalkan Mainan Zaman Dulu-Pariwisata
- Alimpaido Digelar di Kuningan
- Alimpaido Kaulinan Urang Lembur Sa-Jawa Barat Baris Lumangsung di Kuningan
(Gambar meunang nginjeum ti http://www.pikiran-rakyat.com/)